c: text/html

text:
September 24, 2020
Shinggyim masha a prat madang hkrat sum ai hte shinggyim hpawng htenza mat ai lam
(24 Sept, 2020)
Anhte wa sarabyin Francis shadum da ai hta , shinggyim masha ni sut lu nga mai lam, prat madang rawt jat lam ladu lai hkra shakut ai majaw, shinggyim hpawng hten za mat ai, matsan jam jau mat wa ai nga nna tsun ai.
Anhte shinggyim masha ni hta akyang langai nga ai dai gaw, akyu naw rawng tim n ra jang, kabai kau ai, ‘kabai kau ai’ “throw away” ngu ai lai kyang a majaw hkrat sum lai lam grai nga nga ai.
Karai Kasang hpan da ai magma galaw ai ten hta, shinggyim masha hte mungkan ga, hpan da ai rai ni yawng, ngwi pyaw simsa rapra ai hte sak hkrung hkawm sa na lajang da ya sai. Rai tim, dai ni na ten hta, arung arai ni hpe, naw mai lang tim n ra jang, kabai kau ai, ‘kabai kau ai’ “throw away” lai kyang ni a majaw makau grup-yin hten za nga ai. Shinggyim masha ni a prat mung hkra machyi wa nga ai. Ga shadawn, lung seng tawng langai lu na matu, bum kaba ni hpe htu galau kau ai. Nam maling hta, hpun kaba ni ra nna, hpun kaji ni hpe yawng kran shalawm kau ai. Malu masha nma ntsa shadu shajan nna, kabai ayai kau ai. Shat shadu, rai hkrut, hka shin ai shaloi, hka hpe ra ai hta jan nna lang ai.Bu hpun palawng, hkyep din, jawng, nhpye, ni naw mai lang tim kabai kau ai.Lagaw leng, cycle, mawdaw ni, naw mai lang tim gabai jahten kau ai. Ndai akyang gaw, tinang hte masha ni hpe hkra machyi shangun nga ai.
Jak rung rawt jat wa ai majaw makau grup yin nbung baza nna hkam kaja lam hkra wa nga ai. Mare kaba ni hta mawdaw, jak rung ni, wan hkut gung shapraw dat ai majaw, grup-yin nbung maza nga ai. Htaw-wa htaw-sa madang nem ai the makau grup yin mung garu kachyi nga nga ai. Mare kaba hta wutdek nta ladu lai gaw gap wa ai majaw san seng ai nbung, jan a shingkang nlu la ai majaw hkam kaja lam n nga wa ai. Tsit lali ai shara n nga ai daram rai nga ai. Dai gaw shing gyim masha ni a prat madang hkrat sum wa ai lam langai mi rai nga ai. Mare buga nkau hta, grai dam ai shara ni hpe madu langai mi sha tingkyeng madu la kau nna, tsit tsawm hkra galaw da ai. Rai tim masha yawng n mai sa mat sai. Matsan ai ni nga ai shara gaw baza bala rai nga ra ai. Dai mung rapra tara ahkaw ahkang n lu ai rai nga ai.
Laudato si
Wa Sarabyin Francis

robotstxt: allowed

filter: keep


text:
Hpakant Lawnghkang ginra, Maden Yang (Maw Bung mare) kaw September (14) ya jahpawt hkying (5:30) aten hta Myen hpyen gumshem dap ni mungshawa ni a gat seng langai wan nat jahten kau da ya nna seng madu hpe mung rim woi mat ai lam ginra masha ni tsun shana wa ai kaw na chye lu ai.
September (14) ya jahpawt hkying (2:20) aten hta Sha-it Yang (Lepyin) bawmyam dap kaw na ngu maram lu ai Myen hpyen gumshem dap ni n-gun (40) grup yin lawm ai hpung ni Pajero Modo (6) hte Maw Bung mare na Kade Oo gunrai dut seng de sa wa nhtawm PDF hpe madi shadaw ai ngu tsun nna gat seng hpe Dat Si jaw nhtawm wan nat kau da ya ai majaw gat seng hte seng madu ni a Modo kaji langai wan hkru hkrum mat lam, seng madu U Kyaw Win Naing hpe gaw rim woi mat ai re hpe na chye lu ai.
September (13) ya shana maga hkying (5:40) aten hta Maw Bung mare lam masat (9) hte (10) lam nbraw na Kade Oo gunrai dut seng mayan kaw sinat gap kapaw shangoi ai n sen ngoi ai lam ni nga ai majaw Myen hpyen gumshem dap kawn ya na zawn gat seng hpe wan sa nat jahten kau ya ai masa re lam ginra masha ni tsun maram da ma ai.
Myen hpyen gumshem dap ni gaw gat seng hte Modo wan nat jahten kau da ya nna Sanghka mahkrai kaw sinat laknak wa gap kapaw kau da nhtawm bai nhtang wa sai lam sagawn chye lu ai.


text:
Mungmyit Sinli Ga, Namhpakka Mare Daw (3) kaw shanu nga ai Salang Lashi Je Naw hpe Balawng hpyenla ni kawn Balawng Bum de July 21 ya shana woi mat wa nna adup zingri ai lam na chye lu ai.
Salang Lashi Je Naw hpe dum nta kaw nna shana hkying 8:00 daram hta myit pat woi mat wa ai rai nna Balawng Bum kaw du ai shaloi ka-ni dut sha ai ngu mara shagun nna adup zingri ai lam chye lu ai.
Balawng hpyenla ni kaw nna Salang Lashi Je Naw a nta masha ni hpe gumhpraw sen 30 hte sa shaw la na matu shana wa ai rai nna, n sa shaw la yang sat kau na nga nna jahkrit shageng ai majaw mare salang ni lapran shang ai hte sen 27 jaw nna sa shaw la sai lam mare masha ni kaw nna chye lu ai.
Ndai laman Mungmyit Sinli Ga e shanu nga ai buga mare masha ni hpe Balawng hpyenla ni kaw nna lam amyu myu tam let jahkrit shageng ai hte zingri ai lam ni law wa ai majaw buga masha ni nga yak wa ai lam na chye lu ai.


text:
U.S. Hka Dap nbungli htaw sanghpaw, the Nimitz Carrier Strike Group, hte India Hka Dap sanghpaw ni gaw, India Nammukdara e ginrun hpyen shaman shakyang ai lamang galaw nga ai lam July 23, bat Mali
Jinghpaw Wunpawng Hkalup Hpung Ginjaw, KBC, Ningbaw Rev. Dr. Hkalam Samson gaw Laiza kaw nna Myitkyina de wa ai hkrun lam, Nam San Yang kaw Myen asuya dap ni gan pat ai hkrum tim, bai
Dingda Miwa Panglai kata, Miwa madu ai lam masat ndau la ai ginra “yawng ngu na” hpe n hkap la ai lam tara shang ninghkap ndau ai hpe US Makawp Maga Dap, Hkringmang Slg. Mike
Syria sinpraw-dingdung maga, July 14, bat Lahkawng Ya, shani byin ai mawdaw bawm langai kapaw hkrup ai kaw Rasha hpyenla nkau hkala hkrum wa sai. Turkey-Rasha ginrun hpyen gawan ai Idlib ginwang, M4 lam nmaw
Miwa hte Sinpraw Ladakh jarit manghkang shaja hkat nga ten, Gala Nbung Dap a matu U.S. na htet da ai Apche helicopter yawng 22 hta na, hpang jahtum 5 hpe shalai dat lu sai nga,
Bat Langai Ya, July 13, hta COVID-19 machyi masha shagrin lu ai marai 5 jat wa nna, Myen asuya gaw ana zinli makawp ninghkap ladaw hpe July 15 kaw nna July 31 de, bai jat
U.S. Trump asuya gaw Mungkan Wunpawng Hkamja Dap, WHO, kaw nna tara shang pru na galaw hpang dat ai ndai lam gaw, Amerika e coronavirus machyi masha rawt lung nga dingyang ten lahkam dat ai
Indonesia hpe, MV-22 Block C Osprey pyenli 8 dut jaw na masa nga ai hpe July 6, bat Langai Ya shani, U.S. Maigan Kyit Hkai Dap hkap la sai nga, Pentagon tsun shagrin ai. Boeing
COVID-19 ana zinli ladaw pat da ten, Nba Pa n’hprang wan n’ga nhkun de wan n’ga sa lagu na shang ai Lana Zup Ja hpyen yen 2 nsa chyat si rawng ai hpang, shan a
KIO uphkang ai Nba Pa ginwang daw Mai Bat Ninghtawn, Gai Daw mare uphkang rung Chyare Yaku Langzing Tang Gun hte rau, nta masha marai (5) hpe dum nta kaw nhtu hte kahtam sat ai


text:
Mai Ja Yang MIED College jawng Gawk Nu ningnan dingshawn hte PAT, SAT short course wunkat yu lekmat shagrau hpawng hpe January (22) shani Hpaji Gindai Gawk Nu kaw galaw ai lam na chye lu ai.
Hpawng hta ginjaw hpaji dap lithkam Dkb.Wana Yaw Htung kaw nna mungga jaw ya sai hte 2019-2020, 2020-2021, 2021-2022 hpaji ladaw PAT, SAT short Course lung la ngut sai jawng Sr/Srn ni hpe wunkat yu lekmat shagrau ai re lam chye lu ai.
Wunkat yu ngut kre sai Jawng Sr/Srn ni yawng gaw marai (75) nga ai raitim wunkat ngut kre shagrau lekmat hkam sa du hkamla ai gaw marai (45) sha sa du hkam lu ai rai nna n kau Sr/Srn ni gaw COVID-19 kap bra ana zinli masa amyu myu a majaw nlu shang lawm ai re lam wunkat komiti kaw na chye lu ai.
Hpaji Gindai Gawk Nu hpaw hpawng hte PAT, SAT short course wunkat yu lekmat shagrau hpawng hta Mai Ja Yang Kata nga ai Muklum Uphkang Rung , Magam Dap, Makan Dap shagu na du salang ni, mare kanu kawa ni, sa du shang lawm ai hte laksan saw shaga da ai salang ni mung sa du shang lawm sai re lam matut na chye lu ai.


text:
Masum Raitim Langai Sha Online Garum Hpung ni gaw March (6) ya shani Sha-it Yang hpyen yen dabang hte Maga Yang hpyen yen dabang ni hkan sa du gawan nhtawm malu masha sa du garum jaw ai lam na chye lu ai.
Malu Masha sadu garum jaw ai hta Maga Yang hpyen yen dabang kaw Yangyi buk (30) jan hte machyi masha hpai jau (5) hpe sa du garum ai re. Masum Raitim Langai Sha Online Garum Hpung ni gaw kaga hpyen yen dabang ni de mung matut sa du garum na masing nga ai lam Maga Yang hpyen yen dabang na Salang Langai shana wa ai kaw na chye lu ai.


text:
Lahta Sammung, KIA Dapdung 36 ginra Muse ginwang kata ‘ginra jasan’ gabaw hte htu gasat nga ai Myen asuya dap ni hpe KIA ni ninghkap gasat ai kaw, Sep. 28, bat Langai Ya shani, asuya dap maga yawm dik 6 si nna hkala ai 5 lahta re nga, KIA ni tsun ai.
Bat Langai Ya shani, jahpawt maga hte shana maga gasat poi yawng 3 lang byin ai kaw, ndai laman KIA hte byin ai gasat gala lam ni hta, Myen hpyendap maga kaba dik si hkala hkrum ai lam rai nga ai.
“N law htum 6 hte 7 daram si na masa nga ai. Hkala ai mung 5 hte 7 daram nga na re. Tinang maga hkra machyi ai lam n nga ai,” nga nna KIA Dapba (6) hpyendu langai Jinghpaw Shiga Dap KNG de tsun ai.
Myen hpyendap Dapnu (tat-ma) 88 hpyen hpung ni gaw, Mungbaw makau KIA D36 dap ni nga ai bum de htu gasat ai lam galaw nna bai yu wa ai shaloi lam kaw jau gawng ladat hte KIA ni hkap gasat ai re.
“Mai Hpang kaw nna pru wa ai ni Namtau makau Mahkaw Yang kaw hkap kapaw, dai kaw loi mi si hkala lawm ai rai, bai nna Man Nawng Yang kaw MHH Kung 4 (KIA Mungshawa Hpyen Hpung) hte bai gap hkat, dai kaw bawk mung kapaw, gap mung gap, dai kaw ma tsawm ra mi machyi ai da, rai nna shana daw de gaw nang Mungbaw kaw nna nang Namtau de Pale Hkyet de lung wa ai Hka Chyang Hkaraw ngu ai kaw kalang mi bai hkap gap ai, remote bawm ni adep bun ai kaw dai kaw tsawm ra mi bai hkra machyi mat ai da” nga nna majan ginra na salang langai tsun ai re.
Tatmadaw Myen hpyendap gaw hpyen man masum hte Howa Bum KIA D36 daju de htu lung wa ai majaw shani shagu ngu na gasat gala majan ni byin wa nna, dai ginra masha 60 jan gaw, Man Nawng Kawng mare nawku jawng hta September 24 kaw nna hprawng yen nga ai lam chye lu ai. Shanhte hpe ra kadawn ai garum ntum jaw na shajin da tim, ya byin ngai gasat gala lam a majaw, bat Langai Ya shana du hkra, n lu sa shi ai nga nna, Mungbaw na shinggyim nauna garum ntum hpung langai tsun ai re.
Ya ten, COVID-19 kap bra ana zinli hpe makawp ninghkap nga ai ladaw, Myen hpyendap gaw September (30) du hkra, nhtoi bai jat majan jahkring da ai lam ndau da timung, Lahta Sammung e ‘ginra jasan’ majan masing galaw wa ai majaw, Dingdung Daw Daphpawm malawm KIA, Kokang MNDAA hte Rahkai AA ni hte gasat gala majan ni byin nga ai re.


text:
KIA Masat (8) Dap Ba Masat (5) Dap Dung ginra Ga Hkyeng bum ginwang Nam Ma mare lup wa kawng kaw June (7) ya jahpawt hkying (7:35) aten kaw Myen hpyen gumshem dap hpyen shamu shamawt hpung hpe KIA hpyen hpung ni hkap shing la gasat ai lam nga ai.
Dai Myen hpyen gumshem dap Hk.M.Y (116) hpung gaw Hpakant de na shamu shamawt yu wa nna NamMa hpyen dap kaw wa hkring la nhtawm bai matut shamu shamawt chying lau wa ai kaw KIA hte KPDF pawnghpawm hpung ni bawm hte numdaw (4) lang hkap shing la gasat ai re lam chye lu ai.
Gasat gala byin ai hta Myen hpyen gumshem dap maga na marai (4) si sum nna marai (2) hkala hkrum ai lam nga ai hpe mung shawng lam shiga kaw na chye lu ai.
Dai Myen hoyen gumshem dap hpung gaw KIA Masat (6) hte Masat (26) Dap Dung ginra kata hkan mung shamu shamawt chying lau hkawm ai majaw KIA hpyen dap hte gasat poi jahkring hkring byin ai lam nga ai re.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Shut ai lam kata hta pat shingdang da ai lam hkum nga
Shinggyim masha ngu byim wa sai hte rau, shut ai lam hte nhkrum ai kadai nnga nga ai, shut ai lam yawm ai hte, law law galaw hkrup ai lam hte sha shai nga ai, dai majaw shut ai lam galaw hkrup yang madu hkum hpe dai shut ai lam kata hta mara shangun n ma rai taw ai lam,jai lang nmai ai masha wa zawn masat nna, myit kaji ai lam ni, shawng lam hte htawt sa n gwi mat hkra, mungkan ga hpe, shinggyim masha yawng hpe asum jaw kau ai du hkra nbyim gring nga ga ai.ntau shalau, yaw shada lam nnga ai sha galaw hkrup ai shut ai lam ni gaw nga chye nga ga ai, tinang gaw hpa nbyim na re ngu shadu na, tsun hkrup galaw hkrup ai lam ni gaw, maga mi de, mang hkang kaba ni, myit shut ai lam ni byim ai lam, laga wa hpe hkra machyi shangun ai zawn, shut ai ningmu ni hte mu chye nga ga ai. dai zawn ningmu mu mada lam ni nbung ai majaw byim wa ai mang hkang ni a ntsa, masha ni gaw tinang hpe tara hkam hku yu azi wa ai ten, ngai mang hkang kaba galaw hkrup sai nga nna, mara shagun let, myit kaji ai hte, dai shut ai lam kata hta pat shing dang da let, lawt lam nlu matut hkawm sa lam mat nna, hkrat sum mat ai lam ni hte prat si htum mat wa chye ai hpe myit dum ra nga ga ai..
Masha ngu gaw shut chye nga ai, dai hta, nkaja ai chye nga ninglen shut ai lam ni hpe matut galaw nga ai ni dai ni mungkan hta law law rai nga ai, tinang gaw yaw shada lam nnga galaw hkrup ai ni a majaw sha madu hkum madu mara ndat ya ai lam ni nmai byim hkrum sha nga ai ngu n gun jaw shadum ya mayu ai. dai shut ai lam a ntsa, hpang kalang dai zawn shut ai lam hpe ngalaw kahtap nshut na matu shakut hkawm sa ra ga ai, laga wa tsun jahpoi ai lam ni a ntsa pawat sindawng yawn taw na malai, prat shawng lam hkawm sa na lam hta n gun langai hku galai nna, nhkam ai myit hte shakut hkawm sa lu yang teng sha ngang gring ai awng dang lam ni hpe lu la na rai nga ai..langai hte langai shut ai lam nbung ai hta, masa lam ni ga shai hkat wa na re, shut ai lam galaw hkrup yang mung, hpyi nem tawng ban na nmai litli dum ai nga tim, masha langai a matu, hpyi nem tawng ban ai lam gaw, yak la ai lam langai mung rai nga ai. grau nna, tinang shut ai lam galaw hkrup ai shaloi masha ni yu kaji kau na kun?, mara shagun na kun ngu ai myit hte shut ai lam hpe shut ai ngu mara nhkam la gwi nna jaw ai lam galaw ai zawn sha nga taw ai ni mung dai ni mungkan hta law law rai nga ai dai zawn re hta na, tinang gaw hpa mi byim taw tim, shut ai lam galaw hkrup yang, shut sai lam hpyi nem gwi ai lam gaw, share shagan myit rawng ai hte, lit la gwi ai ni hta she mu lu ai myit masa langai mung rai nga ai. shut yang hpyi nem tawng ban mai ai rai nga nga nna, sak prat hta jahkring hkring shut taw gaw nmai nga ai, dai zawn jahkring hkring shut dat hpyi nem tawng ban dat rai yang mung, kadai mung nang hpe kam hpa lam nnga wa na hpe gaw myit dum ra nga ai. dai zawn sha shut na hpe hkrai mung nmai hkrit taw nga ai, shut ai hpe shut ai hku mu chye ai rai yang, kalang ta sharai lu na sha ahkyak madung rai nga ai dai hte maren dai shut ai lam hpe tinang hkrai tinang mara nlu raw ya ai lam, myit kaji nga ai lam ni a malai, shut kau ai shara kaw sha kataw nga na nrai sha, madu hkum madu jan bai lu tsap rawt hkawm lu hkra shakut let, sak prat hpe nnan kaw na bai gaw de lu hpang lu ai atsam nga rai ai ngu gam garan ya let,
#youth
#rvakachinservice


text:
Sinpraw Ginwang Ginjaw Hpyenyen Lakawn Lanawn Komiti kaw nna Ginwang Ginjaw kata na hpyen koi yen dabang shagu de sa du gawan hkrum shaga ai lam hpe September (16)ya shani kaw nna galaw nga ai lam na chye lu ai.
September (16)ya shani hta Bum Tsit Pa Hpyenyen Dabang kaw shawng wa du gawan nhtawm, Hpyenyen mungshawa ni nga shara Yup len nta, Jawng, Tsirung shara ni hpe wa gawan ai lam, hpyenyen mungshawa ni hte hkrumzup bawngban ai lam ni galaw ai re.
Asuya kaw nna mai wa ai mare buga ni hpe wa lu na matu lam masan da ya ai lam ni hpe wa tsun sanglang nna Hpyenyen kanu kawa ni a ningmu ni hpe mung la ai hku nna gawan gatsan ai hkrunlam re hpe Hpyenyen Lakawn Lanawn Komiti kaw na chye lu ai.
Matut nna mung September (17)ya shani hta gaw Lana Zup Ja Hpyenyen Dabang kaw bai wa du gawan gatsan ai lam galaw na re hpe mung matut chye lu ai.


text:
MIWA MUNG JARIT HPUN HPAGA PAT AI LAM — MYEN MUNG DINGDUNG DAW NA MAILUNG NSIN HPAGA HPUNGDIM HPANG WA SAI KUN?
24th January, 2006, Bangkok Maigan Shihtawn Masha Ginra hta galaw ai sang lang dan zuphpawng [1]
Lai wa sai shata 4 daram, Myen mung hte Miwa mung lamu ga jarit mailung hpaga ganoi hkring mat ai.
Lai wa sai October shata hta Global Witness [2] gaw mungkan ntsa hpung kawa hkum dik dingdung Myen mung na Hpun ni Miwa mung de htaw shalai ai lam yawm mat ai hpe shapraw shadan dan ai. Shaning shagu US $ Wan 250 manu re ai hpun hpaga ga shalai nga ai. Global Witness [3] tsun ai hte maren nga yang, Miwa mung de htaw shalai ai mailung hpaga a 95% gaw tara n shang ai hku shalai nga ai hpe chye lu ai.
Ndai shata praw 5 Global Witness sawk sagawn tawn ai hte maren nga yang mailung hpaga ma ja e grau yawm wa na lam nga ai. Jinghpaw mungdaw kata e mailung hpaga ga ai lam hte Miwa hkran de mailung shalai ai lam hpe Myen Asuya hku nna pat hkum shing dang nga ai hpe mu lu ai. Ya hte na shata ni laman e, Myen Asuya up ai lamu ga jarit kata hkan na hpun pyen jak ni hkring mat ai daram rai nga ai. Gap hkat jahkring tawn ai Jinghpaw laknak lang hpung ni a ginra hkan mung mailung hpaga grai yawm mat ai [4].
Global Witness hpung na Mike Davis tsun ai hte maren nga yang, Mailung hpaga hpung ni shaning na na lagu galaw sha ngut nna Myen Asuya hte Miwa Asuya ning dang nga ai lapran na, ya she mailung hpaga hpe pat ai gaw aten pyi garai hpang hkrat sai lam chye lu ai. Ndai hku galaw ai gaw aten galu hku nna shing-ra nhprang sutgan ni hpe kyem mazing na lam npawt rai sai kun? Shing nrai, manu daw n dang ai nhprang sut rai ni hpe magra jum da ai lata hpe gan ashun ai sha rai kun? [5]
Byin masa gaw grai naw nhtan shai nga ai. Grau dam lada ai hku lam hpaw na hpe hkap tau la ai hku nna, Myen Asuya Nam Kawn Dap hkringmang rung gaw Miwa mung de n tara ai hku hpun hpaga ga ai lam nga ai ngu nna yin la na ai [6]. Global Witness gaw myi hte chyaw mu ai sakse ni a shiga hte maren, Miwa mung na Mailung hpaga lauban ni Myen mung dingdung de bai yan shang wa ai lam chye lu ai. Mailung htaw ai mawdaw kaba ni mung bai yan shang wa sai.
Ndai chye na yak ai mabyin hpe maram yu yang, Mailung hpaga hpe gan pat hkum ai lam gaw sut nhprang mailung maling ni hpe jahten ai bungli shayawm na yaw shada ai hta grau nna gap hkat jahkring ai hpung ni a mailung hpaga kaw na shang gumhpraw lam hpe pat ai mahtang yaw shada ai hpe mu mada lu ai. Global Witness hku nna Myen Asuya hpe ndai lam sang lang shangun da ai. Bai galai kapa nmai ai nhprang sut rai ni hpe pagawn para jahtum kau ai amu hta shamyet shanat ai lam hpe shayawm ai masing hte karum katum ai hpe dingbai dingla nmai jaw ai. Hpyen Asuya gaw buga masha ni a matu aten galu akyu hte rawt jat lam hpe ja ja wa ap nawng shakut shaja ra ai.
Dai hte maren, Miwa Asuya mung Myen mung kata na hpun maling ni htum mat ma shangun ai Miwa hpaga hpung ni a ntsa e kaning re ai shara kaw tsap nna ra ai lam galaw na naw masat ra nga ai. [7]
Mike Davis tsun ai gaw, "Miwa mung hku nna ndai Sinpraw dan ginra hta woi ning shawng ai shara la na shakut nga ai hte maren, htingbu mungdan ni hte ngwi pyaw simsa ai hku rau jawm nga na myit shatawng da ai hpe madun dan na gaw ndai ahkaw ahkrang kaba rai nna ai'' nga ai.
"Myen mung hkran de na tara n shang ai hpun hpaga hpe jum tek na matu gaw, Miwa hkran de na shamu shamawt ai magam bungli hte bung pre yang she mai byin na re. Miwa Asuya hku nna shi a mungmasha ni a akyu a matu Myen mung na hpun maling ni hpe kran mazing ai hta garum nna mungkan mungdan ni e kaja ai ngu masat ai hkrum na shakut nga ai. Ndai ya na ahkaw ahkrang hpe magra la na matu shadut jahkat dat ga ai,'' nga ai.
Shiga dip shabra dap a matu: Global Witness +66 571 499 21 (Thailand) +44 207 561 6396 ( London )
Editor a matu matsing hpa:
(1) Shiga dap sanglang dan ai zuphpawng de yawng sa du mai ai. Hkringdat: FCCT, Penthouse, Maneeya Center, 518/5 Ploenchit Road, Patumvan, Bangkok.
(2) Global Witness gaw England mungdan kaw rudi tawn nna, shing-ra nhprang sut rai ni hpe jahten sharun, lahpawt kau ai, lam ni hpe madung dat nna amu galaw nga ai. Kata lam azin ayang chye mayu yang: www.globalwitness.org hpe hpaw hti u.
(3) Dai hta jan nna chye mayu yang : Ending the destruction of Burma's Northern Frontier Forests, published October 2005, www.globalwitness.org/reports?indexphp?section=burma
(4) Myen Hpyen Asuya gaw shaning 40 jan dinghku majan gasat lai wa sai hpang 1980 jan ning jahtum daw hte 1990 jan ning nnan daw hta laknak lang ai hpyen hpung 22 hte gap hkat jahkring ai myit hkrum lam lu galaw la ma ai. Myen mung dingdung daw de gaw KIO/KIA gaw kaba dik gap hkat jahkring hpung ni rai nga ma ai.
(5) Mailung kran ai hpaga hpe gaw Dingdung daw Myen Hpyendap Jaubu Ohn Myint a ading tawk matsun aming hte pat jahkring dat ai rai nga ai. Shi a shawng na hpyen Jaubu Maung Maung Shwe hpe gaw mailung hpaga hte ja htu hpaga hta nsun n ang ai hku galaw nna up hkang lam shut shai ai mara tam mu ai majaw 2005 ning August shata htum maga de htawt kau sai rai na ai. (Global Witness Interviews, September-October 2005, January 2006).
(6) 2005 ning October shata shapraw ai Global Witness report "A Choice for China'' hta gaw Miwa Asuya hte Myen Asuya lahkawng maga hku nna ndai mungdan lahkawng a lapran e n tara ai hpun hpaga n nga ai lam ning dang da ma ai. (Sources: 'Logging Cos Said Fleecing Myanmar Forest,' Assocaited Press; London Embassy of the Government of Myanmar, 19 October 2005).
(7) 2005 ning November shata hta Miwa Asuya hte Myen Asuya gaw tara n shang ai mailung hpaga hpe jahkring kau na matu myithkrum masat "Memorandum of Understanding'' ngu ai shada chye na hkat ai ta masat jawm ka mahkret da ma ai. Raitim, ndai myithkrum masat ai lam a kata lam azin ayang hpe mung shawa masha ni kaw matut ndau shana ai lam n nga ai. (New Light of Myanmar, 27 November 2005, hte Yunnan Daily, 25 November 2005).
2005 ning November shata St. Petersburg mare e galaw ai dai buga ginra na hpung ni hpe tara n shang ai hku jahten ai mara hte seng ai zuphpawng "Europe an North Asia Forest Law Enforcement and Governance (ENA FLEG) zuphpawng de Miwa mung Nam Kawn Dap (Chinese State Forestry Administration, SFA) mung sa lawm ma ai. Tara n shang ai hku hpun maling ni hpe mailung kran ai hpaga bungli shamat kau na bawngban ai zuphpawng de Miwa mungdan Asuya sa du lawm ai gaw n-gun lu na zawn raitim, Myen mung kata na bai shabai la nmai, malai kapa nmai ai hpung maling ni kran jahten shama ai mailung hpaga hpe pat hkum kau lu na matu, Miwa Asuya du ni hku nna tatut hpa matut galaw wa ai lam mung n mu lu ai.
MIWA MUNG JARIT HPUN HPAGA PAT AI LAM — MYEN MUNG DINGDUNG DAW NA MAILUNG NSIN HPAGA HPUNGDIM HPANG WA SAI KUN?


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Villanova Mare na San Pra ai Thomas a Poi Nhtoi (September 22) 22 September 2022
Villanova Mare na San Pra ai Thomas a Poi Nhtoi (September 22)
San Pra ai Thomas hpe “Spain Mung a Kasa, Apostle of Spain” nga nna masat shagrau da nga ai. Shi gaw, mungkan a arung arai ni hpe tsep kawp ning dang kau nna laja lana tara shadik let nga ai wa rai nga ai. San Pra ai Thomas gaw, 1488 ning hta Spain Mungdan, Castile mare kaw shangai chyinghkai wa ai. Kanu yan Kawa gaw, grai myit su ai ni rai nna, Thomas hpe matsan masha ni a ntsa matsan dum myit tawn na matu myit jasat dawk bang ya kau da ma ai. Villanova mare kaw laika sharin hkaja la let, kaba wa ai majaw shi a mying kaw Villanova Mare ngu shalawm da ai rai nga ai.
San Pra ai Thomas Shi a asak (15) ning, du ai shaloi Cardinal Sara Kaba Zimenez hpaw da ai Alcafa mare na, Dakkasu kaw laika matut sharin la ai hpang Ildefonso College kaw na M.A Janmaw gup la lu sai. Hpang de shi gaw, Philosophy “Myit kung zet hpaji” Sara mung tai wa sai rai nga ai.
1518 ning hta Salamanca mare na, Augustinian Jau wuhpung de shang mat wa nna, 1520 ning hta Jau tai wa nu ai. Shi gaw, bungli galaw shaja ai Sara langai mi mung rai nga ai. Mungkan arung arai ni hpe koi lu ai made koi nna, matsan mayan rai shanu nga lai wa sai. Saradaw aya dang da hkrum ai hpang mung, shi gaw grai kam ram ai wa re majaw, shi a manang Saradaw ni gaw shi hpe grai tsawra kamhpa ma ai. Saradaw Thomas gaw masha kaga ni a matu, sumnung shingdi myit, shagrit shanem ai myit jasat ni a kasi majing tai wa sai rai nga ai.
San Pra ai Saradaw Thomas gaw, 1544 ning hta Valencia ginwang na Saradaw Kaba tai wa sai. Shi gaw, Hkamja lam n kaja mat ai majaw, Trent Zuphpawng kaba hta n lu lawm nna, shi a malai Huesca ginwang na Saradaw hpe lit shatsam dat wu ai.
1555 ning, September shata (8) ya shani hta Saradaw Thomas gaw, Madu kaw yup pyaw ban sa mat wa sai rai nga ai.
Saradaw Thomas n nga mat ai hpang, 1618 ning, October shata (7) ya shani hta, dai aten na, Wa Sarabyin Pawlu (5) kawn, Shi hpe A Lu ai Masha hku nna masat shagaru dat ya sai rai nga ai.
Dai hpang, 1658 ning, November shata praw (1) ya shani hta, dai aten na Wa Sarabyin Alexander (7) kawn shi hpe San Pra ai Masha dang dat let, Shi a Poi Nhtoi hpe mung, September shata (22) ya shani masat shagrau dat ya sai rai nga ai.
Daini Nawku hpung gaw, Villanova Mare na San Pra ai Saradaw Thomas a Poi Nhtoi hpe galaw nga ga ai hte maren, Wa Saradaw Thomas zawn, anhte a myit masin hta mung, sumnung shingdi, shagrit shanem ai myit masin bang da nna, jet ai Hkristan prat hte sak hkrung hkawmsa nga ga law.
By;
Sister Rose Angeline Maran Nang Doi (SFX)
RVA-Kachin Service (Myitkyina)


text:
Myen hpyendap hte Wunpawng Mungdan Shanglawt Hpyendap KIA lapran, dai hpawt maga mungdaw kata shara 2 hta majan byin sai re.
Manmaw ginwang daju, Nmawk mare shing gan Lung Ja ngu ai mare makau hte, Danai Lido lam ntsa, Lawa mare makau dai shara 2 hta dai hpawt maga hkying 10 daram aten e majan byin ai rai nga ai.
Nmawk mare daju, Myen hpyen dap Hk M Y 437 dap na, hpyen n gun 100 jan, lagaw lam hte KIA ni nga ai Lung Ja mare maga de lai lung wa ai majaw, KIA Dapba 3 wuhpung ni hkap shing la gasat ai re nga, Lung Ja ginra masha ni tsun dan ai re.
Dai majan hta Myen hpyendap maga si hkala ai lam nga na re nga nna, ginra masha ni maram tsun ai re.
Bai Lido lam ntsa, Lawa mare makau hta mung dai hpawt hkying 10 daram aten hta Myen hpyen mawdaw hpe KIA kaw nna hkap gapaw sai re.
Ndai laman Danai Lido lam de, Myen hpyendap malu masha htaw madaw 40 jan lai lung wa ai majaw, Myen hpyendap kaw nna lam ding yang n gun laba jahkrat tawn let zawng nga ai rai nna, dai hpe KIA kaw nna hkap gap ai lam ni ding yang galaw nga ai re.
Jinghpaw Mungdaw kata ndai laman Majan kaba n nga ai raitim, hpyen shamu shamawt hkawm ai Myen hpyendap hpe KIA kaw nna hkap gap gapaw ai lam ding yang galaw nga ai hpe chye lu ai re.


text:
October 5, 2020
Karai Kasang nga ai hpe shinggyim masha ni sawn sumru yu nna, teng sha chye lu ai. Mungkan ga gaw myi hte mu ai hta nna grau lachyum sung nga ai. Mungkan shanu nga ai lam, byin tai shamu shamawt nga ai hkrang masa ni, tsawm htap nga ai lam ni, rawt jat galu kaba wa nga ai lam ni yawng gaw Karai Kasang nga ai hpe madun nga ai.
Shinggyim masha yawng gaw, tengman ai, tsawm htap ai,kaja ai hpe hkap la nga ma ai. Shinggyim masha gaw myit sawn sumru yu nna, kaja ai hpe shadut nna, nkaja ai hpe sadi jaw n ai nsen hpe tinang a kraw hta, na chye la nga ai. Ndai lam hpe galoi mung maram la chye ai wa gaw Karai Kasang hpe mu lu na rai nga ai. Sanpra ai Albert hte great (1200- 1280) Tsun ai gaw, “ Shinggyim masha a tsaw dik htum ai atsam gaw, sawn sumru yu ai lam rai ga ai. Sawn sumru yu ai lam a tsaw dik ai madang gaw, Karai Kasang hpe mu chye lu ai lam re nga nna tsun da nga ai.
YOUCAT
Wa sarabyin Benedict XVI


text:
Himalaya bum ntsa, ndai laman jarit gashun hkat manghkang bai byin wa ai shara de Miwa hte Gala mungdan lahkawng na hpyen n-gun, wa jat tawn ai lam ni galaw ai re.
Gala hpyen n-gun 36,000 jan hpe manghkang byin ai jarit mayan jahkrat tawn sai nga, Gala shiga lawk ni tang madun ai.
Miwa gaw hpang jahtum shapraw ai, bum pa layang kaw lang ai baw, namnak tsang ai tank (tauhpau mawdaw) Type 15 baw hpan hpe manghkang byin ai Himalaya jarit de jahkrat tawn ai lam, Miwa asuya manaw Global Times shiga hta tsun ai.
Ndai Type 15 tank ni hte pala ajet gap chyam ai lamang hpe Miwa mung Sinna-dingda, meter 4,500 (deng 2.8) tsaw ai Tibet Madu Uphkang Mungdaw kata galaw wa sai hpe Global Times tsun ai.
Himalaya bum ntsa mungdan lahkawng jarit, Miwa maga Galwan pa, Gala maga Ladakh ginwang, hta June 15 ya shana, maga lahkawng dap ni sinat laknak n lang ai sha, shaning 45 ning laman, shawng n’nan kaba dik gasat hkat ai kaw, lahkawng maga si hkala lam nga ai re.
Gala hpyenla 20 si nna 17 ningma sawng ai lam Gala Hpyendap tsun timung Miwa si hkala lam hpe tara shang n tsun ai re.


text:
Myitkyina N Jut Lung ( Aung Min Thar) mare hta August 22 ya jahpawt Ma jahtawng htu kyu hpyi hpawng lamang langai hta daw jaw ai lusha a majaw, sa du shang lawm ai ginra masha 40 jan sha shut nna machyi makaw byin hkrum wa sai lam chye lu ai.
Dai Ma Jahtawng htu kyuhpyi hpawng lamang hta nbaw shat, shanam htu hte nga shadu ni, daw jaw wa sai rai nna, du sa ai ginra masha marai 40 ram kan mase madawn ai lam ni byin wa ai nga, ginra masha ni KNG shiga dap de tsun dan ai re.
Ta tut hkrum sha ai N Jut lung ginra masha langai tsun ai gaw “Kyuhpyi hpawng lamang gaw jahpawt hkying 10 ram hta ngut ai, dai kaw n baw shat, nga hte shanam htu, dai kaw shan si mai hpan mi ma shadu jaw ai. Dai sha ngut ai hpang shani ka-ang hkying 12 ram du wa ai ten yawng gaw baw sin, kan mase, madawn ai lam ni byin jawng ai hte, n kau gaw baw sin na galau taw ai ni mung lawm, dai hku ni byin rai mare tsi rung tsi jaw gawk hta yawng hpring mat ai.”
Sha shut nna machyi ai ni hta, asak kaba sai ni hte ma kaji ni grau laja lana byin nna, machyi sawng ai ma kaji lahkawng hpe gaw Myitkyina mung shawa tsi rung de sa da sai lam chye lu ai.
Kaga asak naw ram ai ni hta gaw laja lana grai sawng hkra nbyin ai lam tsun ai re. Ya ten, dai lusha sha shut ai ni yawng gaw, bai hkyamsa wa sai lam sagawn chye lu ai.


text:
Moi lai sai aten Myen Hkawhkam U Aung Zeya gaw 1757 ning hta Mon Kingdom, Hongsawatoi hpe kasat zingla kau ai, Bodawpaya gaw Arakan Kingdom hpe 1785 ning hta kasat zing la kau sai. Dai aten kawn Mon Amyu hte Arakan Amyu ni ayai aya byin mat sai. Ya dai ni KIO/KIA Ginjaw Laiza hte Maijayang ni hpe Myen dap ni kasat zing la kau nna Jinghpaw W.P amyu ni hpe ayai aya di kau na hkyen lajang nga sai.
June 29 ya shani Muse jarit kaw Myen hpyenla ni Miwa hkran de rap na matu border passport galaw nga ai shiga ni mawng pru wa ai, dai hte maren n kau Myen hpyenla ni gaw Ga Du mare kaw du sai nga ai. (Miwa hkran rai nna Laiza kawn n law htum deng 100 grupyin tsan ai shara). Ndai zawn Myen ni gaw Jinghpaw W.P myu sha ni hpe Miwa hkran hpyen man, Lajayang hpyen man hku shakri na hkyen ai shiga ni mawng nga sai.
Lahta na shiga hkrak jaw ai rai yang W.P sha ni yawng Bandung langai kaw tsap nna lam magup hku shamawt ra sai.
Miwa a akyang hpe yu dat yang 2009 ning May shata hta Tamil Tiger rawt malan hpung ni hpe shamyit ai hta Sri Lanka asuya hpe shingdu kaw madung garum ya ai gaw Communist Miwa asuya rai nga ai, rawt malan hpyen ni hpe sat ai ladat ni sharin ya ai, laknak n-gun ni garum jaw ya ai. Majan sum Tamil Tiger rawt malan hpyenla ni hpe Sri Lanka asuya gaw kaji pi hkyem sa n jaw gwi roi wa roi roi sat kau ma ai, ndai zawn ahte amyu ni n byin hkrum u ga, Karai Kasang kaw akyu hpyi let “htim kasat majan” de kale ra sai, ninghkap majan hpe sha galaw nga n mai na sai.
Ya majan pa shawnglam hta tsap nga ai hpyenla hpyen gyi ni hpyen du ni gaw, ngai shadu ai shanglawt lu hkra shakut ga ngu ai ga baw a majaw kaning re jamjau hkrum tim majan pa hta shakut tsap nga ai ni rai na ma ai, raitim ningbaw tsang de na ni shaga ai n-sen hpe madat yu yang Aung San Kaw hpe Jinghpaw a ningbaw shatai shi woi awn ai mungmasa hpe kam re masa rai taw nga ai, anhte shari ging sai law, moi Awng San wa woi ai mungmasa hkrun lam de hkawm sa nang ai a marang e dai ni anhte W.P sha ni Myen a mayam de du ra ai hpe dum gaw dum nga myit ni ngu san mayu nga ai.
Aung San kaw mi lung wa wa, kadai mi lung wa wa, Panglong zuphpawng hta bawng da ai federal principles hpe hkrang shapraw na n re, dai hta n ga Myen Mungdan shinggan de du nga ai Myen democracy shamu shamawt hpung masha ni mung democracy a matu madung shakut tsap ai ni rai ma ai, bawsang manghkang hpe kraw hta grai wa myit lawm ai ni n re, ya yang hpyendap ni up nga ai majaw ndai ni hpe dang kau lu na matu alliance hku nna bawsang ni hpe madi shadaw garum ai, huk-ke garum ai re, issue hta hkan nna shaga nang ai she re.
Dai ni anhte bawsang ni a rawtmalan gaw democracy n lu ai majaw rawt malan ai n re, Myen e mayam yam dip sha ai, amyu kaba mayu ai, dai majaw rawt malan ai she re, ndai hpe anhte a kraw kata hta bang da ra ai. Anhte a rawt malan gaw Myen mungdan hpe Democracy hkrang hte hkrak uphkang nga ai ten kawn hpang taw nga sai rawt malan re.
Anhte htim kasat majan de gale ra ai, moi Israela amyu ni hkap majan n re sha htim kasat majan hpe akyu hpyi let hkat mat ai shaloi mare langai hpang langai zing ai gaw Yawshu laika hta law law mu hti lu nga ai, shanhte ni htim kasat majan hpe sha galaw ma ai, lamu ga langai hpang langai zing mat lu ma ai. Anhte mung lamu ga langai hpang langai kasat zing nna Jinghpaw mung ting hpe zing la kau ai madang de shadu ra nga ai.
Le ra jan lung wa na hpe la, marai langai ngai ran ya na hpe la nga n mai sai, tinang gam maka tinang ran ra sai. Jinghpaw mung hta Myen hpyen ni sha a nga ding sa, Jinghpaw W.P amyusha ni galoi mung shimlam nga na n re, majan mung galoi zim na n re. Hpyen mahkra hpe kasat shayu kau ra ai.
Tinang mungdaw hpe tinang lata hta jum da lu jang, Myen hpyen wa hpe nang federal sa na i, mungdaw langai shabyin u, rapra tara hpe hkapla u ngu, mai shaga sai, Unitary State galaw mayu ai zawn zawn htaw ra zawn zawn le ra zawn zawn nga a nyam taw nga jang, tinang a mungdaw hpe mahtang Kachinland shatai nna Independence Mungdan gaw sharawt ai maga de hkawmsa wa ga.
By: Slg. Naw Hkam


text:
Myen hpyendap hte Wunpawng Mungdan Shanglawt Hpyendap KIA lapran, dai hpawt maga mungdaw kata shara 2 hta majan byin sai re. (more…)
Hugawng Pa, Lido lam n tsa, Ting Kawk mare hte Kawng Ra mare lapran hta, dai hpawt hkying 11 daram aten e, Myen hpyendap hte Wunpawng Mungdan Shanglawt Hpyen dap KIA lapran gasat poi byin
Munggu ginwang, Puwang Man Hka mare hta, Myen hpyen dap ni gap dat ai lak nak kaba si wa hkrat ai majaw, asak 9 ning re ma la kasha si mat ai rai nna, kanu
Myen mung lawu ga, Magwe Taing, Gan-gaw mare, Nanhka mare na mung shawa dum nta ni hpe Myen hpyen dap kaw nna, wan nat jahten ya ai 3 lang du sai re. Lai wa sai
Wunpawng Mungdan Shanglawt Asuya KIO ginjaw ginra Laiza kata na mung shawa mun mi jan hpe Covid-19 ana jep ya mat wa na re lam, Covid ninghkap komiti kaw na chye lu ai. (more…)
July 8, KNG Daily News (Online Radio) - Myen hpyendap sinat gap dum bre ai majaw, Mali hka makau gat dut nga ai hpaw mi langai asak si sum - Covid 19 kap bra ana
Myen hpyendap gaw shi a sum machyi mat ai lam hpe, matai htang ai hku nna mungshawa hpe, sat zingri ai lam, shinggyim ahkaw ahkang tawt lai ai lam matut galaw nga ai nga nna,
Wunpawng Mungdan Shanglawt Hpyendap KIA dapba 2 ginra kaw na pru wa ai ten, Danai gate e rim hkrum ai ramma marai 29 hpe tara masat 17/1 hte tara jewat na matu hkyen nga sai
Wunpawng Mungdan Shanglawt Hpyendap KIA dapba 2 ginra kaw nna pru wa ai ramma marai 29 hpe Danai mare gate hta san jep rim da ai re. Warazup mare na marai 4 hte Nawng mi


text:
January 11, 2022
Ngwi pyaw simsa lam lu la na matu Karai Kasang hpe hpa majaw ra nga ga ai kun? Simsa lam a ru pawt madung rai nga ai, madu Yesu kaw, kam shamyet let kyu hpyi nga ga. DOCAT [270 -271] Ngwip
yaw simsa lam a madu rai nga ai, Yesu hkristu gaw, Yawhan a laika hta ning nga nna n gun jaw da nga ai.“Ngwi pyaw ai gaw ngai nanhte hta da ya ma sa de ai; nye a ngwi pyaw ai nanhte hpe ngai jaw
ma de ai: mungkan ga na ni jaw ai zawn, ngai nanhte hpe jaw ma de ai n rai. Nanhte myit hkum ru myit, hkrit mung hkum hkrit myit.” Yn. 14:27
Simsa lam gaw shinggyim masha garai n nga ai ten kaw nna Karai Kasang shabyin da ai lajang da ya sai masing langai rai nga ai. Dai majaw simsa lam hte seng nna gawn yu jang Karai Kasang gaw madung nan rai nga ai. Karai Kasang n lawm ai sha simsa lam tam shakut ai wa kadai mung Paradisu kaw n nga lu sai. Mungkan ga ntsa e simsa lam n nga ai gaw Karai Kasang hte shinggyim masha lapran myit hkrum ai lam ayai mat sai ngu ai lachyum re. Shinggyim masha a labau gaw adip arip roi sha ai, lachyen ginhka ai, du daw sai hkaw ai labau rai nga ai. Shing re labau hta nga kaba wa ai anhte shinggyim masha ni gaw, mara a majaw sum mat ai simsa lam hpe galoi mung marit nga ga ai, galoi mung hpang gara nga ga ai. Dai re majaw myit kraw kata e zim nga let sha, Karai Kasang hpe galoi mung marit nga ai, ala dingda nga ai.
(1) ngu na mungkan majan hta akyu hpyi laika pa kaji dip shapraw nna, hti lang lai wa sai laika pa hta ning nga nna ka da ai.
“Madu e, ngai hpe na a simsa lam a lakung lakap shatai ya rit. Nju ndawng nga ai kaw, tsaw ra ai lam gat hkai lu u ga; hkala nba hkrum ai ten, mara dat ya lu u ga; ung ang ai ten, kam sham ai myit jaw ya rit; myit htum ai ten myit mada lam jaw ya rit. Nsin chyip re ai ten hta, nhtoi jaw ya rit; yawn hkyen ai ten hta, kabu hpa jaw ya rit.” nga nna ka da ai.
Lachyum gaw, majan pa hta, hkawm sa nga ai hpyen la ni, majan a majaw hprawng hkawm nga ai, hpyen yen ni, lam amyu myu hku nna jahkrit shagyeng hkrum nga ai ni, yawng myit n gun lu na matu, simsa ai chyeju lu la na matu, Karai Kasang kaw hpyi ai kyu hpyi ga rai nga ai. Simsa lam hpe shabyin ya lu ai wa gaw Karai Kasang sha re ngu ai hpe sakse hkam ai rai nga ma ai.
Madu Yesu hkum nan mung Si ai kaw nna bai hkrung rawt ai hpang, kasa ni hpe sa shakram ai shaloi “Nanhte ngwi pyaw simsa nga myit ga.” Nga nna shakram lai wa sai.Lk 24:36
Ga Shaka Dingsa hta myihtoi ni tau tsun da ai gaw lani mi na nhtoi hta n-gun rawng ai Messia (Hebrew ga hta: Sau chya hkam ai wa = Greek ga hta: Hkristu) du sa na ra ai ngu nna tsun da ai. Ndai Messia/ Hkristu gaw shaning law law ala nga ai, simsa ai ten hpe shabyin ya na re, mungkan ningnan jaw ya na re “ chyahkyawn gaw sagu kasha hte rau shanu nga nna, rawng gawk gaw bainam kasha hte rau hpum nga na ra ai; dumsu kasha gaw hkanghkyi hkalung hte hpum nga na ra ai. Hpum sau ai yam nga hpe, ma kaji dun woi na ra ai” (Esaia 11:6).
Messia gaw “Simsa ai a Hkawhkam Kasha rai na ra ai, ” (Esaia 9:6) Ndai chyum mungga ni hpe maram yu yang,“Yesu gaw mungkan ningnan a npawt nhpang ningnan re ngu Hkristan ni kam ma ai. Shi gaw reng dik htum ai simsa lam a npawt nhpang shabyin ai wa re, anhte shinggyim masha hpe mara a mayam prat kaw nna shalawt dat ai hte hkye la ai wa re, dumbri dumbra byin shangun ai ru pawt hpe adawt kau ya ai wa re. Udang hta Shi si hkam ai hte, Yesu Hkristu gaw shinggyim masha hte Karai Kasang hpe hku hkau lam bai matut ya nna, masha ni hpe n ju n dawng myit garan shangun ai lam hpe run la kau ya ai rai nga ai.”( Ehp.2:1-16).
Madu Yesu gaw, mungkan ga de du sa ai shaloi “mungkan ga ntsa e simsa ai” lam mung du sa wa sai. Si hkam nna mungkan ga hpe Shi shakram kau da ai shaloi, Shi a simsa ai hpe mungkan ga hta jaw da ya nna, sumsing lamu de lung wa sai.” Nga nna moi na Hkristian myitsu langai mi ram ma ni hpe sharin shaga lai wa sai.
“Karai Kasang gaw anhte a lata e shadum shahprang nga ai zawn, Hkristu a lam htinglet ya ai kasa ni anhte rai nga ga ai; Karai Kasang hte htinglu htinglai mu, ngu nna Hkristu a jaw e anhte hpyi nem ga ai.” Nga nna kasa Pawlu gaw Corintu masha ni hpe shadum n gun jaw ya sai.2 Kor 5:20
Hpu nau ni, dai ni na ten hta Anhte Myanmar mung kata e, simsa lam, tara rap-ra lam ngu ai hpe dik hkra hpang gara nga ga ai. Anhte myityu mangyu chye ai ni, myitsu sai ni yawng gaw aten tup, yup tim, sha tim, bungli galaw tim, ban sa la tim, akyu hpyi tim, simsa lam lu na matu chyu sha myit nga ga ai. Akyu hpyi nga ga ai. Simsa la a npawt aru madung rai nga ai, Madu Yesu kaw myit galu sadi dung let matut kyu hpyi nga ga law.
Anhte gade kyu hpyi shakut tim hpa mahtai nlu ai zawn hkam sha na ga ai. Kaja wa nga yang, madu Yesu gaw mahtai jaw magang nga sai. Anhte ra ai hku raw, tup hkrak gaw n rai tim, gawai ai lam hku nna jaw magang nga sai hpe, kaja wa myit mang sumru chye ai, dinglik yu chye ai ni kadai mung, mu chye na ga ai. Simsa lam a matu shakkut nga ai myitsu ningbaw ningla ni, Generation –Z ni, ram ma kaji kaba ni, myu tsaw magam gun ni yawng hpe Karai Kasang shaman ya u ga law.


text:
February 21, 2018
Wa Sarabyin Francis gaw, anhte yawng, Shata shagu Mungkan ting a matu laksan akyu hpyi ya na yaw shada lam masat da let, shaning shagu dai lam ni hpe shadum jahprang ka madun da nga ai. Shata shagu hta mungkan ting kaw nga ai hpung masha ni yawng, Wa Sarabyin yaw shada ai lam a matu akyu hpyi ya nga ai. Nang hpe mung ndai akyu hpyi ai lam hta shang lawm na matu Wa Sarabyin saw shaga nga ai. 2018 ning February shata a matu Wa Sarabyin yaw shada ai akyu hpyi na lam gaw lawu na hte maren rai nga ai.
February – 2018
MAYUN MAKOI KUMHPA SHA AI HPE TUP HKRAK NDANG KAU NA
Arung arai kunmi ni, mung masa hkan sha ai ni, shing n rai, Nawku makam masham ningbaw ningla ni mayun makoi kumhpa sha ai lam shagu hpe koi gam kau lu mu ga matu.


text:
Wunpawng myu sha ni a labau hta US kaw shawng ningnan tara shang dinggrin nga na ahkaw ahkang (green card) lu ai myitsu salang Z. Brang Seng a mahkrum madup ni hte seng nna Pangmu Shayi kawn laika hku san htai galaw da ai lam re.
Pangmu Shayi: Salang wa a lam kadun ai hku tsun dan ya rit. Chyinghkai, kanu kawa ni kadai ni rai kun?
Z. Brang Seng: Ngai gaw lahta Sum Mung na Namkham mare e December 28, 1932 hta shangai wa nngai. Nye a kanu yan kawa gaw Sarama N’hkum Nang Mai hte Lt. Col. Z. Hting Nan rai ma ai.
Shangai mying la sha lat re ai majaw Brang Seng ngu shamying ma ai. Amyu lakying hku hkan yang Zinghkang re ai majaw Zinghkang Brang Seng rai nga nngai. Anhte Jinghpaw mying shamying ai Sinna Mungdan ni hte shai ai lam gaw hting gaw lakying mying hpe ningshawng dat na malai hpungdim dat ai hta rai nga ai.
Ya lang ai jahpan mying gaw Z. Brang Seng rai li ai.
PS: Myen Mungdan shanglawt ningnan lu wa ai ten hta, Darjeeling, India ga de hpaji sa sharin ai lam loi tsun dan lu na kun?
ZBS: Myen Mung shanglawt lu ai ten hta laika sharin jawng nga manga ngu na jawngma ndang hkap la mat wa ai hku re. Madang tsaw ai sasana jawng ni mung ram dik ai jawngma yawng hpe n hkap la lu mat wa ai majaw India Mung na sasana jawng de shalun mat wa ai hku re.
Dai ten hta Darjeeling na Jau jawng St. Joseph de sa lu na lam hpaw wa ai majaw Myen Mung na jawngma grai shang wa sai. Jawngma 60 a lahta de nhkap la lu mat wa nna Darjeeling kaw na kaga mying kaba ai jawng masum, St. Paul, Loreto Convent hte Mount Hermon de mung grai shang mat wa ai hku re.
Mying gumhkawng ai kasha ni mung Darjeeling sa ai kaw lawm ma ai. Prime Minister U Nu a shayi sha lahkawng Loreto Covent de lung ai lam chye lu ai. General Ne Win a kasha mung St. Paul sa lung ai. Bai Dr. Ba Maw ai kasha mung St. Joseph de re. Kaga Sam Sawbwa kasha ni mung lawm ma ai.
Jinghpaw jawngma ni Mount Hermon de sa lung ai ni gaw: Luk Bawm, Peter Ah Yung, Sam Hkun Kung hte ngai re. St. Joseph jawng de gaw Michael Howa Ja La hte George La Bu yan rai ma ai.
Ngai mung Senior Cambridge san poi awng ai hpang shaning St. Joseph’s College de matut lung nngai. Dai ten gaw America de lu sa na hpe ala nga ai ten re.
PS: Wunpawng ni hta na labau shang, shawng ningnan green card lu wa ai re ai hpe chye lu ai. Dai gara hku byin wa ai kun?
ZBS: America de 1955 hta sa byin ai lam gaw Mount Hermon jawng na American hpaji jaw sara ni n gun jaw ai majaw re. Ngai hpe scholarship hte hkap la ai jawng Grove City College de sa lung na matu student visa (jawng lung lekmat) hte re. Green card hpe gaw masum ning a hpang permanent resident (nga na ahkang) hpyi shawn ai shaloi lu nngai.
PS: American Mungdan kaw shawng du ai ten ni hta hkrum hkra ai mayak mahkak, ahkaw ahkang lam ni hpe loi tsun dan lu na kun?
ZBS: Jawng lung ai lahkawng ning a hpang matut lung na matu lu ai scholarship hte sha nbyin mai mat wa ai majaw amu galaw lu na ahkang hpyi nngai. Ahkang lu ai hte maren jak rung hkan jawng dat ten e lu galaw ai majaw ra ai gumhpraw loi li lu mahkawng la ai. Raitim n law ai majaw jawng lung nga ning len amu mung matut galaw ai hku re.
Ning rai hpaji sharin na matu sa wa ai lam hta gumhpraw tam lam mung shakut ra mat wa ai majaw student visa (jawng lung lekmat) hte n mai byin ai hku mu mada ai. Dai majaw permanent resident (dingrin nga ahkang) hpyi shawn na myit dawdan nngai. Dai rai yang she amu galaw na ahkang nhpyi ra ai hta n ga jawng gara kaw matut lung na hpe mung shana ra ai lam nnga ai.
PS: Dai ten hta Green Card shawk ai lam gaw gara hku rai kun?
ZBS: 1958 shaning hta Green Card shawk ai shaloi 10 ya laman hta lu la nngai. Grai lawan ai hku lu la nna ngai pyi kabu mau mat ai. Kaning rai ndai daram lawan ai hku jaw ma ai kun ngu chye mayu nna san yang Myen Mung quota (Myen Mung a matu san da ai lawk) n hpring ai majaw re nga nna tsun dan ma ai.
Ya gaw galai shai mat wa sai. Mungkan ting a shang jahpan hpe gumhpawn nna garan ai hku re. Dai rai nna shata mara sha n rai shaning hku grai na ai hpe chye lu ai. Jawng sa lung ai Jinghpaw ni hta Green Card ngai shawng lu ai hku chye na ai. Citizenship (Mung masha tai ai) gaw 1968 hta re. Dai shi ning laman hta Jinghpaw kadai wa citizen byin ai lam gaw nchye lu ai.
Green Card lu ai hpang amu galaw let jawng masum: Pittsburgh, Rutgers hte Gannon de matut lung nna 1961 hta shawng shang ai jawng Grove City College kaw B.S. degree in Biology (Sak hkrung hpaji) lu la nngai.
PS: Myen Mung kaw naw rai nga ai, Salang jan hte hkrum zup, dinghku de ai lam gara hku byin wa ai kun?
ZBS: Hpang shaning 1962 hta hpa galaw na myit rai n dawdan yang n’ta shawng wa nngai. Maymyo ga na dum n ta masha ni hte n hkrum ai mung 7 ning rai wa nna chyasam zawn she nga mat ai.
1962 ning gaw hpyen asuya n nan up hkang ai ten rai nna hkawm sa hkawm wa lam shagu tsang ra ai ten rai nga ai. Mingaladon nbungli daru de du yang gun hkawm ai Myen Mung passport mung hkap la kau ai. Kaga bu hkawm ai ni a passport mung dai hku la kau ya ma ai.
Maymyo nna Myitkyina de kanau Sarama Hkawn Nu hpe wa jahkrum ai shaloi ngai hpe shi a English class gan sharin ya rit nga ai hpe hkap la nngai. Dai hpung hta Sadon ga na Maran Hkawn mung lawm ai. Mu jahta hkat ai lam nga wa ai kaw nna dinghku de na shateng nna dai shaning Myitkyina kaw hkung ran ai hku re.
Dai shaloi grai ahkyak ai lam langai gaw ngai America de laning mi laman bai nhtang na ahkang htum mat wa ai majaw lu pru na lam lajang ra nngai.
PS: Dai aten gaw, Myen Mung kaw na shinggan de pru hkawm sa na matu passport lu na grai yak ai ten rai nga ai. Dai lam hte seng nna mahkrum madup ni hpe loi tsun dan lu na kun?
ZBS: Passport bai nhtang lu la na hpe grai shakut ra mat ai. Dai ten hta bu hkawm na passport yawng hpe jahkring tawn ai ten re. Hpyi shawn ai shaloi shawng na passport numbat chye nni nga nna san ai. Dai gaw jaw na lam nnga ai daram re ngu tsun mayu ai re, hpa majaw nga yang dai zawn matsing na lam nnga ai hpe shanhte chye ai. Nau yak na tai nna a Wa hpe garum hpyi nngai.
Kaning rai nna ngai hpe alak mi shaga san na lam hpaw ya ai lam byin wa ai gaw n chye sai. Raitim America kaw jawng matut lung na rai yang hkap la ai jawng laika lu madun na kun nga ai kaw University of Pennsylvania laika lu madun ai majaw passport lu htuk la ai re.
Dai pyi gaw rawt lu na ahkang (departure permit) kaw hkap san ai lam naw nga ai. Jawng lung na rai yang nang hpe gumhpraw kadai garum na rai ni nga san ai. Amu galaw nna jawng lung na re ngu tsun ai kaw nna she nbungli jawn na ahkang jaw ai. Dai shaloi she myit sim mat nngai. Hawaii de laning mi tup hkrak hta bai du wa nngai.
PS: California kaw nga mat na matu gara hku daw dan wa a ta?
ZBS: California de du ai shaloi jawng matut lung na matu Pennsylvania de nsa ai sha nang e nga nan na hku myit daw dan kau nngai. American jawng lung manang ni nang California e nga shajang ai majaw nang e nga na matu myit kap ai. Ngai nang Los Angeles de du ai shaloi ngai hte hkau chyap ai American jawng manang langai, ngai hpe matsan dum nna shi a apartment kaw amu lu ai ten du hkra nga u nga ai majaw akyu nga mat ai.
Ngai nang de du ai shaloi gumhpraw dollar lap shi sha ahkang jaw nna lu gun sa wa ai. Amu nlu nmai rai shakut ra ai hte maren bu hpun palawng dut ai department e chyare galaw lai wa sai. Dai hpang tsi galaw ai Chemical company kaw lahkawng ning hpaji sharin jat ai hku galaw nngai.
Tsi rung amu hte seng ai medical technology byin mai ai hpe chye ai shaloi laning mi tsi rung jawng kahtap lung let State license lu la nngai. Dai shaloi Kaiser tsi rung kaba kaw na laboratory amu galaw lu ai ahkang jaw ai. Ndai amu gaw sai shaw nna hpa baw machyi ai, kade sawng ai hpe tsi jak hte jep ai amu rai nga ai. Ndai kaw 23 ning galaw ngut ai hpang Assistant Administrator (Up hkang ning ningtau) tsang hte hkring sa mat ni ai.
Tsi rung amu galaw nga ai ten hta sharawng awng ai mung masa hpaji lu sharin la na matu Los Angeles na California State University kaw lung let MA degree lu la nngai. Myen Mung hte seng ai thesis (tang shawn laika) ka da ai mung nga ai.
PS: Pan Kachin Development Society (PKDS) hpaw hpang ai lam hta ningbaw ningla tai wa sai hte maren, dai uhpung a yaw shada, galaw gun hpai awng dang ai lam ni hpe ma chye mayu ga ai.
ZBS: 1994 ning June shata hta Mungdan kru na Jinghpaw dat kasa ni Thai ga na Chiang Mai mare kaw hkrum ai lam gaw myu sha ni a matu akyu rawng ai u hpung hpaw yang mai ai ngu myit hkrum ga ai hte maren Pan Kachin hpaw hpang ga ai. Ndai u hpung gaw kaga hkan hpaw tawn ai u hpung ni hte maren NGO (Non Government Organization) re.
Ndai aten gaw Myen Hpyen asuya KIA ni hte gap sim sa (cease-fire) jahkring ai shawng shaning rai nga ai. De a majaw mung NGO ni myu sharawt lam ni hte seng nna galaw na ahkang jaw ai hku rai nga ai.
Lahkawng lang ngu na Chiang Mai zuphpawng gaw 1997 hta re. Dai zuphpawng hta gaw India Mung na (Arunachal Pradesh and Assam) Singpho dat kasa ni hte hpawng ai lam re. Miwa Mung Yunnan ginwang na Chyingpo/Jinghpo ni ndai lang nlu lawm ai majaw shakram laika shagun dat ma ai.
Labau hku tsun ga nga yang ndai mungdan lahkawng na hpu nau ni hte anhte gaw ginra langai kaw nna pra wa ai ni rai ga ai. Inglik up hkang ai ten hta Myen Mung lamu ga garan ai shaloi anhte myu sha ni Mungdan masum kaw rai mat wa ai hku re.
Pan Kachin a yaw shada n’gawn masa lam gaw laika hpaji sharawt na madung re. Bai wunpawng myu ni a makyit mahkai zalum ai lam hta shakut na.
PKDS shangut shakre lu ai bungli ni:
- Laiza de ma woi jawng hpang ai
- Kunming Miwa Mung kaw marai 13 hpe Kachin Language jawng de sa ai
- Marai masum hpe US de jawng lung na matu garum ai
- Jinghpaw ka laika India na myu sha Singpho ni hpe gram lajang ya ai.
(Anhte a buga de sasana sara Ola Hanson Roma ga kanu hte hpang ya ai laika ya du hkra nlu la ai majaw re.)
- Pan Kachin College Mai Ja Yang de 1999 hta Inglik hte Computer sharin na matu hpaw hpang sai.
Lai wa sai 2006 hta asuya ni shanhte ra ai hku jawng sharin lam hpe hkang mayu ai majaw dawm kau ai hte maren rai mat ai.
Ya gaw lahkawn lu ai gumhpraw hpe Thai hte Myen Mung na Jinghpaw jawng ma ni hpe htawk nga ga ai.
PS: 1994 ning hta n nga mat sai KIO Ningbaw Kaba Maran Brang Seng hte sa hkrum ai lam hte seng nna ma loi tsun dan yu rit.
ZBS: 1994 ning hta Chiang Mai zuphpawng ngut ai hpang Ningbaw Kaba Brang Seng hte hkrum lu na lam nga ai majaw shi nga ai Kunming mare de wa du nngai. Shi gaw tsun mayu ai lam ni hpe ahkrawn nga chye tsun ai.
Gap hkat ai kaw na hkring sa lu yang she ga shaga hkat na lam pru wa na re ai hpe shi atsawm mu ai. Matu nchye ai sha majan matut manoi gasat ai gaw hpa akyu rawng ai lam nnga ai hpe mung shi tsun ai. Mung masa up hkang hpaji hta ra ai lam ma hkra n lu mai ai hte maren byin shangun mayu ai lam ni ma hkra n byin lu ai hpe shawng chye yang she ging dan ai lam hpe lu hkap la na re da. Raitim ya gaw n gun ja ai wa a hpang hkan na de naw shakut nga ai ten re. Galai shai wa ngu ai gaw galoi mung mai byin ai.
Myen mungdan ngwi pyaw ai mungdan bai byin lu na re ai hpe mung shi kam ai. Masha mungdan na mare ni zawn hkik hkam ai mare nga wa na re nga shi shingran mu ai.
PS: America mungdan kaw sa shanu nga ai myusha ni hta na, asak gut gu ai ningbaw ningla langai hku nna, ya hpang de du du wa ai myusha ni hpe, shanhte a shawng lam yaw shada shakut shaja ai lam, buga hte sumrat mahkyit mahkai ai lam ni hte seng nna loi tsun shana ya na hpe hpyi lajin mayu ga ai.
ZBS: America mungdan gaw mungkan mungdan nga manga kaw na masha myu shagu ngu na sa de ai mungdan re. Daini lahkawng tsa ning jan hta hkik hkam galu kaba mayat maya ai mung byin wa sai. Du sa wa ai masha ni yawng ngu na gaw rap ra ai tara npu e lu nga nna tinang hpe sharawt lu ai hkaw ahkang lu la na majaw re. Dai hku sa wa ai ni yawng a matu gaw ndai mung tinang a mung re ngu hkap la nna tsaw ra ra ai.
Anhte gaw myu kaji ni hta kaji htum langai rai na re. Dai hta n’ga anhte gaw makyit mahkai chying ai htung hking hte kaba wa ai re majaw hka bra nna nga hkawm ai ngu ai nnga ai daram re. N’ja myit a majaw tinang a buga hpe mung dai hku marit ai ni rai ga ai. Dai majaw n’gaw htawt shagu ngam kau da ai shara hte nnan sa shanu ai shara lahkawng hpe n’ja na lam nga ai.
Ndai mung kaw ngwi pyaw myit hte nga lu na matu buga hku hkap la ra ai. Hkai ai kaw pu wa ai nampan zawn pu wa ga. Anhte langai hte langai gaw kaga mung na sa wa ai ni hte hpa n shai ai. Jat wa na lam sa shakut ai ni rai ga ai. Ndai mung hpe sa gaw ai ni mung rai ga ai. America gumrawng lu ai kashu kasha ni mung anhte rai nga ga ai. Ngwi pyaw ai hte dai chyeju hpe shakawn ga.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Shyinggyim Sak Prat A Shing Jawng Poi
Anhte a shyinggyim prat grau nna, anhte hkristan masha ni a sak prat gaw, shingjawng poi langai galaw taw nga ai hte maren sha rai nga ai, shingjawng poi langai galaw sana nga yang tau hkyen lajang da ai lam ni, masat da ai rip kawp tara upadi ni nga ga ai, dai zawn sha, anhte ni a hkristan sak prat hkye hkrang lam lu na matu, tau hkyen lajang ai masat da ai rip kawp ni nga nga ai.
Ga shadawn Boxing htawng ai masha langai hpe yu yang, shi gaw, champion kumhpa ni lu na matu, aten galu na na wa shakut shaman ra nga ga ai. tinang a hkum hkrang bawng ring n gun ja wa na matu, galoi mung sadi sahka, marai ni hte nga sa shakut ra ai, anhte ni gaw, sak prat shingjawng poi hta shang lawm ai ram hte sha, shang lawm nna, shingjawng poi a rip kawp tara upadi ni hpe tawt lai koi yen nga na nga yang, champion kum hpa ni zawn hta ni hta na sak hkrung lu na ban dung de du wa lu na nrai nga ai.
Htani htana sak hkrung lam ban dung de du na matu, karai kasang a tau hkyen lajang masat da ai rip kawp upadi ni, galoi mung sadi da hkan sa jai lang sa mat na matu ra nga ai, Ginsup ai masha langai mi kade ram atsam nga ai ngu ai hpe laja ai gin sup hpan ni hte chyam mai nga ai, htoi kabrim ai ja mung ga kata kaw na htu shaw la ai ten, shazai nhprang rai nna, wan hte tsang hte tsang kayi nna she, tsawm htap ai htoi kabrim wa ai zawn, anhte a sak prat hkrun lam ni hta mung, Karai Kasang gaw, shi a jet ai kashu kasha ni jet njet chye na matu, mayak mahkak, dingbai dingna amyu myu hpe, ahkang jaw nna, shaman san jep taw nga ai lam rai nga ai, ndai lam ni hpe anhte ni hkam jan lu na atsam nga na ra nga ai Nkau nga yang anhte ni a hkum hkrnag gaw, nkaja ai lam ngu na shadu da nga ma ai, ndai gaw grai nan shut ai lam yan langai rai nga ai. hpa majaw nga yang nakaja ai ngu ai lam gaw, hkum hkrang hpe tsun mayu ai nrai sha, sai shan hpe sha tsun mayu ai rai nga ai. Nkau ni san chye ai lam nga ai anhte a sak prat san seng tsawm htap hkra nga na matu hpa ni ra nga ai kun?
dai ni anhte a sak prat hpe san jep yu yang, grai nan yawn hpa lam ni, matsan dum hpa lam ni, sak kaba ra ai lam, machyi ra ai lam, sak si hkrum ra ai lam ngu zawn re ni, ngring ai mabyim masa nkaj lam ni, nga sa yak ai sak prat de du taw nga hpe mu lu nga ga ai. Tsawra ai ramma ni anhte ni gaw, kanu a hkri tung kaw na le wa ai ten, hkrap ngoi nsen ni hte le wa ra ga ai dai aten kaw na hpang let, ndai mungkan ga ntsa hta, yu yak jam jau matsan mayan lam ni nga ai ngu ai a , shawng lam lamik kum la mung rai nga ai, dai majaw, kaji ai kaw na kaba wa, kaba ai kaw na dinggai dingla, dinggai dingla ai kaw na si ai ten du hkra, ngu ai shyinggyim tara masa lam ni yu yak jam jau jam hkau lam ni hte hkrum sha ra nga ga ai, dai majaw kaji mi myit sawn sum ru chye ai ni shagu anhte ni a sak prat gaw, nkaja ai ngu hkam la let, ndai prat kaw na lawt lu hkra hpa ni galaw ra na, gara hku nga sa ra na ngu ai hpe myit sawn sumru sawk tam nga ma ai, dai majaw mungkan ting labau shagu hta, nawku hpung amyu myu, hkap la hkan sa ai lam amyu myu paw pru wa ia lam mung rai nga ai.
Anhte ni a sak prat gaw, kanu a hkri tung kaw na mayak mahkak, mang hkang ni, sak kaba, machyi, sak si ra ai lam ni nga tim, htani hta na ngang gring nsi ai wenyi asak ngu ai mung naw nga nga ga ai. anhte a sak prat gaw, si ai hte jahtum dat ai lam nrai nga ga ai, dai majaw anthe ni a, nsa wenyi htani htana ngang gring na ra ahkyak dik rai nga ai, dai majaw tsawra ai ramma ni ndai mungkan hta san seng sanpra ai hte ngu lu na matu hte, hpang na prat hta mung hta ni hta na asak lu na matu bai hkye hkrang la hkrum lu na matu, hkye hkrang la sai Madu Yesu Hkritsu hpe hkap la kam sham let, dai Madu a hkye hkrang la ai chyeju hta shingbyi ra nga ga ai ngu shadum n gun jaw mayu ai.
Lam yan langai mi hku nna, anhte ni a sak prat hpe Madu Yesu a mung sung lak lai ai tsawra myit kata, kalang bai shangai shaprat wa lu na matu hkam la ra nga ga ai, hpa majaw nga yang, Madu Karai Kasang gaw Yu bak masha anhte ni hpe, hkye hkrang la na matu sum sing mung dan kaw na du sa wa ai wa karai kasang a kasha shingtai Yesu hkristu nan rai nga ai, ndai lam hte seng nna, shyinggyim masha ni yawng, tinang a shing jawng poi a matu, mai kaja hkra sadi sahka hkawm sa let htani htana sak hkrung lam a kum hpa hpe lu la lu u ga ngu yaw shada let, #youth #rvakachinservice


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Wa Sarabyin: Laili Laika Hpaji Hparat Gaw Anhte Hpe Kahkyin Gumdin Ya U Ga
September 8, bat mali ya shani, Mungkan Laili Laika Hpaji kung hpan Nhtoi (World Literacy Day) hta 'Laili laika hpaji hparat gaw anhte hpe kahkyin gumdin lam jaw ya u ga, nga nna, Wa Sarabyin Francis, , the Director General of UNESCO, Audrey Azoulay hpang de, shagun laika hte hpaji jaw, n-gun jaw dat nga ai.
Grau nna, majan hte kap bra ana zingli tsin-yam hkrum nga ai ten gaw laili laika hpaji hparat gaw myit hkrum ginlum kahkyin gumding lam hpe shabyin lu ai lam tsun shadum dat ai.
Wa Sarabyin a mungga hpe Cardinal Pietro Parolin kawn, Wa Sarabyin a malai, World Literacy Day shani na lamang hta hti shana ya ai.
"Mungkan laili laika kung hpan nhtoi (International Literacy Day) lamang hte maren, masin jahkrat da ai lam ni yawng hpe sumru dinglik, bawng ban jahkrup, daw dan, galaw awng dang lu na hpe myit mada ai; kung hpan ai laili laika hpaji jai lang let kaja ai apu asi ni law law pu si lu na hpe mung myit mada ai," nga nna Wa Sarabyin shagun laika hta tsun da ai.
"Galai shai ai mabyin shagu hta laili laika hpaji hparat gaw n lawm n mai ahkyak ai lam langai rai nga ai; Masha hkum shagu a matu ahkyak ai; dai majaw hpaji hparat hte hpring ai mungkan mare hpe gaw gap ra na ga ai; dai hpaji hparat hte hpring ai mungkan mare hta anhte ni n bung hkat ai lam ni nga ga ai raitim, kahkyin gumdin let rau nga pra lu na ga ai; shinggyim matut mahkai lam hpe gyin shalat nna shinggyim hku hkau lam ni galaw lu na chyinghka hpaw da ra na ga ai" nga nna Cardinal mung, Wa Sarabyin a mungga hpe madi shadaw ai ga hpe tsun da ai.
Shinggyim wuhpawng hta, anhte a makau grupyin hta, hpu nau ni hte hku hkau kanawn mazum ai hta, htunghking lam, Wenyi lam, bawngring rawt jat lam, mung masa lam ni zawn re ai ra mara lam ni hpe gaw gap shangang shakang sa wa lu na matu 'laili laika hpaji kung kyang, kung hpan na gaw ahkyak ai lam langai rai nga ai, nga nna mung Cardinal matut shang lang da ai.
Prat hte hpaji hka ja lam hpe prat bang shagu lapran, sharin sara ni lapran, jawngma ni lapran, kun dinghku masha ni lapran, mare buga masha ni lapran, mung shawa masha ni lapran, mungkan masha ni lapran, bai ndai wuhpung langai hte langai a lapran, tinang hta rawng ai bawnu atsam, myit marai atsam madang hte hpung tang hpaji, shingni hpaji, ginsup hpaji, mung masa hpaji, sut masa hpaji, ndai lam ni yawng hpe gumhpawn jai lang let hpaji hparat hpring ai mungkan mare hpe gaw gap sa wa ra ai rai nga ai.
Ndai zawn masha shagu hta nga ai chye chyang hpaji ni hpe rau sha gumhpawn da nna jai lang ai gaw simsa rapra lam hpe gaw de sa wa lu ai; Shinggyim kun dinghku masha shada hkap tau hkap hkalum la lu ai; makam n bung ai ni shada mung man hkrum hkrum shaga lu ai, rau kanawn mazum sa wa lu ai, nga nna mung Cardinal matut tsun sang lang da ai.
Wa Sarabyin a hpang jahtum ginchyum dat mungga "laili laika hpaji hparat gaw ya na zawn majan tsin-yam hkrum, kap bra ana zingli tsin-yam hkrum ten hta myit mada lam jaw ya ai re lam tsun let, prinem htingram, mahkri shawn nna, myit hkrum kahkyin gumdin ai hpunau myit majing hpe jaw ya ai, htani htana simsa lam hpe shabyin ya lu ai, nga ai shagun laika hpe, Cardinal Secretary of State hti shana ya ai lam Vatican Shiga Dap kaw nna ndau da ma ai.
By Fr. Patrick Gawmaw Hkawng Yae
#vaticannews
#rvakachinservice
https://www.vaticannews.va/en/pope/news/2022-09/pope-francis-message-world-literacy-day-unesco.html


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Wa Sarabyin: Matsan Ai Ni Hte Ni Ni Htep Htep, Hku Hku Hkau Hkau Hkrum Shaga Lu Na Lam Hpaw Ya Mu
"Matsan masha ni hte ni ni htep htep nga mu, shanhte hte hkrum shagu lu hkra lam hpaw ya mu," nga nna, Wa Sarabyin Francis, Saradaw Ningnan ni hpe n-gun jaw saw shaga da ai.
Wa Sarabyin Francis hte Wa Saradaw ningnan ni, September 19, bat langai ya shani Apostolic Palace kaw hkrum shaga ma ai rai nga ai. Saradaw ningnan ni hte laksan hkrum shaga ai hpawng lamang re lam chye lu ai.
Saradaw ningnan ni a lahkawng lang ngu na sharin hpawng hpe, the Dicasteries for Bishops and for Eastern Churches kawn woi awn galaw ai rai nna, Regina Apostolorum Atheneum hta September 12-19 laman galaw ai hpawng rai nga ai.
Shawng lang na sharin hpawng hpe gaw September 1-8 laman hta galaw lai wa ai rai nna, Cardinal Pietro, Secretary of State, Missa Hkungga nawng jau woi nna hpaw hpang lai wa sai rai nga ai.
Hpawng de ai lamang hpe Covid ana zingli ninghkap makawp mahkyen hte maren galaw sa wa ai.
Lai wa sai shaning hte daining na laman hta Saradaw aya hkam sai Saradaw ningnan (200) daram sa du hpawng ma ai lam, Latin America kaw na Saradaw ningnan ni law malawng rai ma ai lam chye lu ai
Ndai hkrum shaga hpawng gaw wanglu wanglang hkrum shaga mai ai lamang rai nga ai. Sarabyin Francis hte Saradaw ningnan ni hkrum shaga hpawng lamang hpe gaw Clemetine Hall hta galaw ai re lam chye lu ai.
"Saradaw ni, Kap bra ana zingri hkoi mat wa ai hpang, Kabu Gara Shiga hkaw tsun na" ngu ai ga baw hte lang nna Kabu Gara Shiga hkaw tsun na matu Wa Sarabyin Francis ga baw lata da ya ai.
Grau nna gaw matsan mayan re ai ni hte nihtep nga ya matu, shanhte ni a lapran matut mahkai ya na matu, ra ai lam shagu hta garum ya na matu Wa Sarabyin Francis numhtet numra ga tsun da ai.
Synod hpawng hkrunlam hte seng nna mung myit hta bang da, tatut galaw shatup sa wa na matu shadum n-gun jaw da ai.
Yesu Madu a kasi hte maren, nbung ai shara, tinang a makau grupyin ni hta, sasana magam hpe shakut gun hpai nga na matu mung numhtep ga tsun da ai.
By Fr. Patrick Gawmaw Hkawng Yae
#vaticannews
#rvakachinservice
https://www.vaticannews.va/en/pope/news/2022-09/pope-to-new-bishops-be-open-to-dialogue-and-close-to-poor.html


text:
Hpakant gumshem Myen hpye dap hpe ning hkap n gun madun ai mung shawa marai 8 hpe tara kanu amyu myu masat let tara jewat da ai lam chye lu ai.
N gun madun na rim woi hkrum ai kaw na, amyu shayi marai 5 hpe tara kanu masat 505 hte tara jewat ahkyak la da ai lam chye lu ai.
Rim hkrum ai marai 8 hta marai 7 gaw amyu shayi ni rai nna, dai ni gaw San Chyoi mare na rai nna, Salang Thein Htun gaw Seng Tawng mare na myit su kanu kawa langai hku na shanu nga ai wa re lam chye lu ai.
Maw Mung ginra masha langai KNG shiga dap de tsun dan ai gaw, “Shan hte hpe tara jewat ai gaw lai wa sai August 9 ya shani hta jewat da ai hpe n dai hpang daw she chye lu ai rai nna, dai hta lawm ai amyu shayi ni hpe gaw tara kanu masat 505 (A) hte jewat ai. Rai na, Salang Thein Htun hpe gaw 505 sha n ga laga laknak hpai ai tara kanu the mung jewat da ai re” nga tsun ai.
Dai marai 8 hpe du wa na August 19 ya shani Hpakant tara rung hta shawng ningnan rung shapraw san jep hpang wa na re lam matut chye lu ai.
Dai ni gaw lai wa sai July 13 ya shana maga hkying 5 ram aten Seng Tawng mare hta n gun madun ngut na bai wa ai lam hta rim hkrum ai re lam chye lu ai.
Dai marai 8 hpe rim ai hta lawm ai Hpakant Balik dap dung 30 na Balik Du jum langai hte balik ma marai 2 mung n dai shata praw laman Hpakant Seng Tawng KBZ Bank makau hta gap sat hkrum wa sai.


text:
September 28, 2020
“YOUCAT” Youth Catechism of the Catholic Church, Kahtawlik ram ma ni a matu TARA LAIKA buk hpe shachyen ya na ga ai. (28 Sept, 2020)
Anhte shinggyim masha a prat hpe daw masum hku ginhka yu ga. 1) Ma kaji prat. 2) Ramma prat 3) masha kaba prat ngu mai gin hka yu nga ai. Ma kaji prat hta hkam kaja kungzet myitsu jang ramma prat mung myit su na. Ramma prat hta myitsu kungzet jang , masha kaba tai wa ai shaloi kam ram ai myitsu kaja tai wa na. N Dai mahkrun hta anhte yawng hkawm sa nga ga ai.Dai ni anhte a prat hta, manu dan la ai ramma ni, prat a lachyum shamat kau nna myit yawn hpa hte hkrum katut nga ma ai. Dai rai yang, RAMMA ni myitsu myitkup wa na matu Wa sarabyin Benedik XVI ka lajang da ai. “YOUCAT” Youth Catechism of the Catholic Church, Kahtawlik ram ma ni a matu TARA LAIKA ngu ai laika buk hpe shachyen ya na ga ai. Ndai laikabuk hpe 1977 ning ka da ai tara laika buk hpe madung da nna ramma ni chye na loi na matu ga san, ga htai hkrang hte kada ai rai nga ai. N dai laika buk hta lawu na ga baw ni lawm nga ai.
- Anhte hpa majaw kamsham lu ai lam,
- Hkristian ni a mungsung ga sung Sacramentu ni hte asak hkrung ai lam,
- YESU HKRISTU hte sak hkrung hkawm sa ai lam
- Anhte kyu hpyi ra ai lam, Ngu ai ga baw kaba ni lawm nga ai.
Anhte hpa majaw kamsham lu ai, ngu ai hpe madat yu ga. Brang Tawng ngu ai la sha kaw ,grai hku hkau chye madat ya ai manang langai nga ai. Dai manang wa hpe Brang Tawng kam hpa myit kap taw nga ai. Brang Tawng grai ra ahkyak wa shagu garum na du sa wa ai rai nga ai. Kalang mi Brang Tawng, Kanu grai machyi sawng wa nna, nta de gan wa ra ai. Brang tawng hta lam jarit gumhpraw nlu ai. Mawdaw shabrai ra nga yang, manang wa sa mu nna, Maw! manang wa lam shabrai a matu jai lang u. Maw! na Nu hpe tsi tsi ai kaw lang u nga nna, gumhpraw sa garum dat ai. Ngai lu jang bai jaw na yaw ngu yang, hkum jaw sa ngai garum ai re nga ai. Dai majaw Brang Tawng gaw,manang wa hpe grai nan kam mat ai, chyeju dum myit kap mat ai re. Anhte a Wa Karai Kasang gaw, dai manang wa hta pyi grau kaja ai majaw shi hpe kam sham lu ga ai.
YOUCAT Wa sarabyin Benedict XVI


text:
April 20, 2018
Paska Ladaw Laban (4) 22nd April 2018
Kaja ai sagurem wa gaw shi a hkrung rawt sai asak anhte hpe garan ya na matu shi a asak ap nawng kau sai
Samuela laika langai hta ramma Dawi gaw dai Hpilisti masha share la ngang Goliat hpe kasat na matu ap nawng ai lam hti yu ga ai. Hkawhkam wa gaw, “Nang ma sha naw rai nga n dai, dai wa gaw kaji kaw nna majan gun man sai” ngu nna Dawi hpe tsun nu ai. Dawi gaw, “Na a mayam nye wa a sagu ni rem nga ai shaloi, hkanghkyi, atsap sa nna, sagu hpung na sagu kasha la sha mat wa yang, ngai hkan shachyut nna, sagu kasha hpe shi a n-gup na shaw la we ai, ngai e htim kawa wa yang, shi a mun hta magra shading nna kayat sat kau we ai. Dai n kam n sham ai Hpilisti wa hpe mung dai hte maren di na we ai (1 Sam 17:33-36) ngu bai htan sai. Anhte yawng chye ai hte maren Dawi ma gaw dai Goliat hpe lakli hte n lung langai mi hte sha gasat kau sai.
Moi prat na sagu rem ni a hkrit hpa gaw dai nam maling na matse du sat ni sha n rai, lagu lagan damya ni mung rai nga ai. “W. M Thomson” shi ka ai “Lamu ga hte laika buk” hta mung yawn hkyen hpa mabyin langai ka da ai. Lani mi na aten, “Tabar” bum makau mayang hta, sagurem shabrang marai mi gaw shi sagu ni hpe rem sin nga yang, akajawng sha lagut damya masum gale sa wa ai. Shabrang ma dai, hpa byin wa na hpe chye ai rai tim, n hprawng ai sha tsap nga let, sagu ni dai lagut damya ni a lata n du u ga, shakut sai. Hpa jahtum e gaw shabrang ma dai, shi rem sin ai sagu ni a matu asak jaw kau ra sai.
Ndai zawn moi prat na sagurem ni, shanhte a sagu hpung a n tsa, sak jaw ap nawng ai lam gaw Karai Kasang hpe sagurem hte gashadawn na matu chyum laika ka sara ni hpe shatsam sai. Karai Kasang gaw ngai sagu hpe rem ai wa rai nga ai, si ai hkaraw a shingnip hta e ngai hkawm sa wa timung, ngai aru ara hpe n hkrit nngai (Sh.k 23:1-4) nga nna shakawn kungdawn sara wa mahkawn da sai.
Israela Nawku hpung a ningbaw ni mungkan n tsa hta Karai Kasang a shara la sai hte shanhte hkum nan mung sagurem ni hte shingdaw sai. Raitim lai sai aten ladaw mi hta, Israela ningbaw ni gaw dai hpe grit nem shangun sai. Ndai lam byin pru ai shaloi, myihtoi Ezekela gaw tinang hkum hpe sha bau ai Israela sagurem ni gaw dingnye lu mu ga, sagu ni hpe n bau myit dai, gawng kya ai sagu ni hpe, nanhte n-gun shaja ai n rai, machyi hkum ai sagu hpe, shamai ya ai n rai, n ra daw ai sagu hpe, ahkyen kayawp ai n rai, masha gawt la mat ai sagu hpe, hkan mawai la ai n rai, nanhte gaw myit ja nna a dip arip hte shanhte hpe reng myit dai.. sagurem ni e, Karai Kasang ga madat mara mu, Karai Kasang ning nga ai… ngai a sagu ni hpe shanhte a lata na ngai hpyi la nna… sagurem wa langai mi hpe mung ngai san da nna, sagu ni hpe shi rem nga na ra ai, shi gaw nye a shangun ma Dawi rai na ra ai, shi sagu ni hpe bau nna, dai ni a sagurem wa tai na ra ai” ( Eze 34: 2-4,9-10,23) nga nna tsun da sai.
Dai ni hti ai kabu gara shiga hta gaw ndai lam ni hte shai nga ai. Yesu tsun ai,”Ngai gaw sagurem wa kaja rai nngai, sagurem wa kaja gaw, sagu ni a matu tinang a asak nawng ya kau lu ai,…. nye a n sen madat na mara ai. Shaloi sagu hpung langai sha, sagurem wa langai sha, rai na ra ai.” Tsun mayu ai gaw, myihtoi Ezekela tsun da ai gaw Madu Yesu hta dik wa sai. Sagurem wa kaja Dawi zawn, shi gaw gawng kya ai, myit kaji ai, machyi ai sagu ni hpe yu lajang nna, dam mat ai hte mat mat ai sagu ni hpe tam na lawan nga ai. Madu Yesu dai hta jan nna galaw sai, sagu ni a matu shi a asak ap nawng kau sai. Dai hta grau ai lam gaw, si ai kaw na bai hkrung rawt ai hte ahkrung nga sai shi a asak hpe shi a sagu ni hpe garan jaw ya sai.
Dai ni hti ai chyum mungga daw (1) hta Petru tsun ai lam mung rai nga ai. Chyahten labye wa mai tsai wa ai gaw Yesu Hkristu a mying ningsang hte re ai lam tsun dan sai. Kasa Petru gaw masha ni hpe Yesu hta kam sham ai hte wenyi shamai shatsai hkrum lu na saw shaga sai. Dai gaw chyum mungga daw (2) hta kasa Yawhan tsun ai lam mung rai nga ai. Shi gaw, Madu Yesu a marang e anhte gaw Karai Kasang a kashu kasha ni tai wa sa ga ai. Anhte a mahtai gaw hpa mi rai na kun?
Sawn Sumru mai ai lam: Madu Yesu ngai a sagurem wa tai n na shi a asak ngai a matu nawng kau ya sai majaw Karai Kasang hpe chyeju dum nga ai kun? Sagurem wa kaja Madu Yesu a kasi kaja mada la nna, ngai a kun dinghku u hpung hta kaja ai sagurem wa ngai kaning rai tai lu na rai?


text:
August 3, 2022
Wa Sarabyin Francis ka matsun da ai (LAUDATO SI) gaw Mungkan ga hte anhte a makau grupyin shingra tara hpe makawp maga ga ngu ai sharin matsun laika rai nga ai. Wa Sarabyin Francis tang madun ai gaw, anhte shanu nga ai mungkan ga gaw anhte hte rau sha nga nna, asak hkrung nga pra nga ai tsawra ai kanu hte bung nga ai. Anhte hpe tsawra ai lata hte lakawn ya nga ai chying hkai kanu rai nga. ITALY mung Asisi mare na San Pra ai FRANCIS a mahkawn ga hta mung lawm nga ai.
Mungkan ga gaw, anhte shinggyim masha ni hpe madi shadaw ya ai, up hkang nga ai. Anhte sha na nsi nai si ni, namsi namsaw ni, tsi pawt tsi ru ni, n sam amyu myu rawng ai nampu nam pan ni hpe jaw ya ai. N dai mungkan ga hpe yu yu nna Karai Kasang hpe chyeju dum shakawn na lam grai law nga ai.
Karai Kasang gaw mungkan ga hpe grai tsawm htap hkra hpan lajang da ya ai raitim, anhte shinggyim masha ni gaw, makawp maga lit la chye ai lam n nga ai sha kam ai hku jahten shaza shama kau nga ai. Anhte a kanu hte bung ai mungkan ga hpe tinang sha madu zawn, kam ai hku jahten lai wa ai ni nga ai. Lamu ga, ga sau ni, hka ni, nbung ni hten za mat wa ai majaw, dusat du myeng ni, hpun kawa namsi namsaw ni mung hten mat wa ai, machyi makaw ana ahkya law mat wa ai. Lamu ga gaw shi n dang hkam lu ai jahten sharun lam hpe hkam sharang ra nga ai majaw, lamu ga a prat gaw zingri zingrat, jahten sharun hkrum ai, matsan jam jau hkrum ai kanu langai hte bung nga ai.
Anhte shinggyim masha ni gaw, ga yun kaw na galaw shachyaw da ai rai nna, anhte a hkum hkrang gaw lamu ga kaw na jaw ai, hka, n bung, namsi nam saw ni hte sha asak hkrung nga ga ai hpe, malap kau chye nga ai. Dai majaw, lai wa sai 1962 ning hta, America, Russia, Cuba manghkang hta Nueclear majan byin na jin jin rai nga ai ten hta, Wa Sarabyin Yawhan (23) kaw nna “Peace on Earth” mungkan hta ngwi pyaw simsa ai lam nga u ga ngu ai matsun laika htuk shabra dat nna, majan n byin hkra simsa lam hpe jawm gaw gap lai wa sai.
Wa Sarabyin Francis hku nna mung ya aten hta, mungkan ga makau grup-yin shingra tara ni hten za ma wa ai majaw, mungkan ga, lamu ga, hka panglai, jan shata, n bung kaja ni hpe machyu nna, asak hkrung nga ai, shinggyim masha dusat dumyeng, hpun kawa ni mung hten za ma wa nga ai majaw, anhte shinggyim masha ni lawan hkye la, makawp maga la na hpe wa Sarabyin shadum n gun jaw dat nga ai.
Ndai mungkan ga gaw, asak hkrung mahkrung yawng shingbyi shanu nga ai nta shara re ai majaw, hpung makam masham amyu shagu, shinggyim masha amyu bawsang shagu rau jawm bawngban nna, byin nga ai manghkang jawm hpyan la na aten du sai nga nna Wa Sarabyin Francis tsun shana da nga ai.
Pope Francis


text:
Myen mung lawu ga, Magwe Taing, Gan-gaw mare, Nanhka mare na mung shawa dum nta ni hpe Myen hpyen dap kaw nna, wan nat jahten ya ai 3 lang du sai re.
Lai wa sai September 12 ya shani mung shawa dum nta 40 jan hpe shawng ning nan wan nat jahten kau ya ai rai nna, September 19ya shani dum nta 14 jan hpe kalang bai wan nat jahten kau ya sai re. Dai ni hte raiyang 3 lang rai sai lam chye lu ai.
Mare kata mung shawa kadai n nga sai majaw Myen hpyen dap ni gaw, ngam nga ai mung shawa nta yawng hpe hkan nat jahten kau ya nga ai re lam dai mare hte ni ai mung shawa ni tsun wa ai kawn chye lu ai.
Ya ten Magwe, Gan-gaw mare grup yin hta Myen hpyen dap hte ginra makawp maga hpung ni lapran majan masa lam gahtet nga ding yang re hpe chye lu ai re.


text:
Dan Seng Lawn: Ya dai ni byin nga ai ‘State Day’ galaw na manau hte seng ai lam hpe maram yu jang aten na na byin nga ai hkam sha lam ni kapaw pru wa ai masa re ngu nna mu mada lu ai.
Ahkyak ai shingdu mabyin 3 hta ndai lam byin wa ai ngu nna maram lu ai.
1)Socialist Asuya prat na masing awngdang nna asi si wa sai ngu ai lachyum re.
1974 na constitution hta amyu 135 masat da ai hpang Asuya nan htunghkring hte laili laika hpung ni hpaw na matu n gun jaw mat ai lam ni tut nawng galaw mat wa sai. Ya dai ni na mu mada nga ai htunghkring hpung malawng gaw dai aten ni hta hpaw mat ai hpung ni re ai hpe sawk sagawn lu ai. Lachyum gaw 135 masat da sai hte maren ndai masat da ai amyu ni gaw ga mung nbung ai, amyu mung nbung ai, labau mung nrum ai ngu ai sakse ni madun ra wa ai. Dai re ai maja wndai aten na htunghkring hte laili laika hpung ni tinang hte seng ai bawsang labau ni ka mat wa tim, JW ting hte seng ai yawng hte seng ai labau mung n gale pru wa ai.
Ya na htunghkring ningbaw nga ai ni malawng ndai aten na Lanzin lunge nga ai hkan lawm nna kaba wa nna socialist prat na amyu rusai htunghkring hte seng ai ningmu ni hte kaba wa ai ni law ai hpe shingdu labau hpe sagawn yu jang maram mai nga ai.
2) Lamuga madu Du magam dawm kau hkrum ai lam.
Socialist Asuya lung wa ai, de hpang Shanglawt rawt wa ai kaw na Mung Du hku up ai lai hpe dawm kau ya masai. Ndai zawn dawm kau ai marang shawa dawtsa ni tinang a lamuga ngu ai myit jasat hkam la lam yawm mat masai. Hpa majaw nga jang mi moi gaw lamuga ngu jang Du ni she nsa jum ai re majaw Du wa gara hku woi makawp maga jang, zaw shawa mung hkan ra ai masa nga ai. Ya gaw yawng gum lu gum lang rai nna lamuga mung madu nnga, mungdaw mungdan mung madu nnga ai masa de gale wa ai masa rai nga ai. Jinghpaw Mungdaw ngu nna masat ai nan mung Mungdu ni shanglawt woi la ngut ai hpang masat da ai rai nga ai.
Shanglawt ni gumchying gumsa dawm ai nga na mung du ni hpe dawm kau ngut ai hpang ndai mungdu ni lamuga hpe makawp maga mat wa ai zawn ya daini du hkra lamuga hpe tsawra nja nhpra let makawp maga nga ai lam hpe nmu lu ai lam mung anhte a labau hta hkrat sum ai lam langai re ngu nna maram nngai.
Mi moi lamu ga lahpa mi, mare langai mi mung woi awn nna nde ga ai, hkringhtawng mung nnga ai ni mahtang Du mying shakap, zau hpyi gali nna arawng mala ai aten mung du mat sam sai ngu shadu yang mung mai na zawn zawn re ai mung dai ni na aten nan rai mat sai ngu mu mada nngai.
3) Ngang kang ai sakese sakgan ni hte madi madun mai ai lawnglam ni hte rai nna shada jahkrup hkat ai htunghkring mat mat wa nga ai lam.
Hpa baw hpe nra ai rai? Jinghpaw ngu ai ni kaga bawsang ni na lamuga maden da ya ai labau nga na i? Aga shamat ya, htunghkring shamat ya na i? Hpa hpe nra ai? Sakse ni hte hkrak shaga na aten mung rai sam sai. Jinghpaw mungdaw nan ngu ra ai nga jang hpa majaw ngu ra ai labau sakse ni tang madun madi madun saga. Teng ai hku shaga wa saga. Inglik prat na sakse ngang kang ai ni hpe hpaw hpyan na dara shaga saga. Dai hku nre ai sha myidi chyip nyeng nna, hkam sha lam hta hkrai mahta ai masa gaw gara de ndu shangun ai sha, grau nchyun shanang wa shangun mai nga ai.
Ngai mahkawng da ai kaw yawng hkum tsup sai nngu tim British Library kaw na mahkawng wa ai laika man 700, 800 dang re ai sakse sakgan ni nga ai. Hkrak jahta bawngban na nga jang shaw ya na jin jin rai nngai.
Lamuga ndai lamu ntsa na hkrat wa ai gaw nrai na re. Mungdaw ndai majoi lu da ai gaw nrai na re. Labau nnga ai mung nrai na re. Majoi shaprai kau mai ai baw mung nrai na re. Madu nga ai lamuga re. Ndai madu ni hkraw n hkraw ngu ai gaw masha law nlaw hte nseng na re. Masha malawng dai hku ra ai majaw na lamuga hpe jaw u ngu jang nang kam na kun? Myit yu ga.
Pala ndai WHG kaw na hpang nna, ya mungdaw mying hpe ahtu hpang sai, nau nna jang jawm lang ga Jinghpaw ga ngu ai hpe mung adawt wa na, Jinghpaw nga manga yawng hpe adawt mat na jinghkyen wa na pala she re ngu mung masa ningmu nga ai ni mu na masai. Jinghpaw Wunpawng Hkalup Hpung mung next target mai byin wa ai. Ya jang she byin jang byin na, raitim masa lam gaw dai de yawng wa nga ai masa rai nga ai.
Wunpawng nga na mung myit hta grai kap a ni ngu jang, lata tut arawn alai gaw hpan mi bai rai nga ai hpe maram lu ai. Jinghpaw ngu ai nkap ai majaw gan ra ai masa sha rai nga ai. Ya htawm hpang hpa bai nga wa na kadai nlu tsun nga ai. Wunpawng ngu nna hpa jawm galaw na gara de sa na ngu ai mung asan sha hpa mung nnga nga ai.
Rawt malan chyinghkraw galu wa ai majaw mung rai na re. Jinghpaw hpe ga ai pala gaw rawt malan hpe gap ai pala rai nga ai. Rawt malan gaw ideology hku nga jang Jinghpaw ideology rai nga ai. Ndai rum jang rawt malan mung shi hkrai shi nsa kya wa na masa nga nga ai. Nna ra ai ni nga na re, raitim atsawm myit yu ga masa lam hpe. Jadip jahpang ngu ai ni gumrawng gumtsa ideology ngu ai ni hpe atsawm hkaja yu ga.
Lamuga hte amyu hpe woi zinlum ai lam hta ya yang na wuhpung wuhpawng ni woi awn ai lam n lu galaw mat sai nga jang, mi moi anhte gara hku nga wa ai ngu ai maga de bai gayin wa ai mahtang gaw madung rai wa na shadu ai.
Myit yu na lam nkau mi gaw,
1. Mi moi na Mung du ni rai nga ai ni a ngang kang ai labau lasang ni hpe bai ngang ngang kang kang sawk shangang wa ga.
2. Ndai Mung du mare du ni bai kahkyin ra na aten du sai ngu nna mu mada ai. Zaw shawa hpe hkrai dat da jang ayai aya rai wa nga ma ai. Order nnga ai wuhpung wuhpawng byin wa ai. Shaglawt a ga mung nkang wa ai masa mung pru nga ai. Dai majaw Myen Asuya mahtang order jaw ra ai de gale wa ai. Tinang shada up ai rai jang nra re mayam myit n gun ja wa ai zawn rai nga ai.
Yawng a na hta shang na zawn gaw nnga na re. Ndai hku mung myit ra wa sai ngu mu mada let ningmu garan gachyan dat nngai.
Dan Seng Lawn


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Laban Shani Na Mungga - Pranwan Ladaw 18, C, 2022 ( Shinggyim Prat A Tengman Ai Pandung )
Pranwan Ladaw (18), C, 2022
Shinggyim Prat A Tengman Ai Pandung
Hkristu hta tsaw ra ai nu wa hpu nau ni e, ndai laban gaw Pranwan Ladaw hta (18) ngu na laban rai nga ai.
Sak kung sai ni “prat gaw lachyum n nga ai, yupmang zawn sha rai nga ai” ngu tsun ai hpe na yu chye ga ai. Ndai hku hkam la ai gaw n jaw ai rai nga ai. Lachyum nga ai.
Chyum daw langai na Myit Mada lam n nga ai wa a lam
Ndai Hpaji Ningli laika hpe Greek ga hte “Ecclesiasters”, Hebrew ga hte “Qohelet” nga ma ai. Ndai Masha myu ni a ga hte tsun da ai lahkawng yan hpe anhte n chye na ga ai raitim, “preacher” “Tara Sara a hkaw tsun ai tara mungga” ngu ai lachyum nga ai. Anhte ga hte Hpaji Ningli laika ngu lachyum la shamying ga ai.
Ndai Chyum Laika gaw Yesu n shangai shi yang shaning (300) ning daram aten hta ka lai wa ai. Ndai chyum laika hpe hka ja yu yang, san pra ai lam (makam hte seng ai) sharin shaga da ai lam ni hpe n mu lu ai sha, mungkan shara shagu na hpaji ninghkring ni a sharin shaga ga, ga malai ni hpe sha mu lu ga ai.
Ndai chyum laika gaw ndai mungkan kaw nga manga gaw kaman lila re ngu hpang nna jahtum hta mung dai ga hpe madi shadaw ai ga hte jahtum da ai. Chyum daw ni kadun ai raitim, “kaman lila” ngu ai ga (25) lang lawm ai. Hpaji Ningli laika hta na “kaman lila” ngu ai lachyum shai ai hpe mu lu na ga ai. “Nbung kawut ai” “nbung ga” ngu mung tsun mai ai. “Kaman lila a Kaman Lila” ngu ai a lachyum gaw “yawng gaw kaman lila sha re” ngu ai rai nga ai.
Ndai chyum laika ka ai wa nnan daw hta tsun ai hte maren, prat gaw bung taw ai nbung, shing n rai, chyahkring sha mu lu ai summwi zawn ngu ai, lachyum n nga ai nga nna myit la ai ni hte hkam la lam bung ai zawn rai nga ai.
Shi a ningmu gaw (1) sutgan ni hpe tam mahkawng ai gaw lachyum n nga ai. Hpa majaw nga yang mahkawng la lu na matu n sim n sa shakut ra ai majaw rai nga ai. Madu la lu ai raitim bai jasum kau na hpe myit tsang nga ra ai. Nang mak lawhpa ai ni dai hpe madu lu ai raitim, hpang jahtum gaw dai hpe kaman lila bai jai shama kau ai. (2) Machye machyang hpaji chye ai raitim akyu n rawng ai. Hpa majaw nga yang, machye machyang hpaji chye ai ni mung a-ngawk angak re ai ni zawn si mat ra na sha rai nga ai. Gade nna yang a-ngawk angak re ai ni mung, machye machyang hpaji chye ai ni mung maren sha si wa na ma ai rai nna, shanhte hpe hpang de malap mali kau na sha rai nga ai. (3) shinggyim kyang lailen nga ai raitim akyu n rawng ai. Mahkrum madup hte maren, myit n su ai ni mung atsawm sha hkikhkam ai hku nga lu ma ai. Hpang na prat hta hkam la lu na chyeju kumhpa hpe hkrak n chye ma ai majaw shanhte a myit mada lam gaw lachyum n nga ai. Ndai zawn re ai ningmu hte jahprang da ai hpe mu lu ga ai.
Ndai zawn re ai sharin shaga ai laika buk hpe chyum laika tai na a ni ngu anhte san shara nga chye ga ai. Wenyi gaw ndai laika ka ai wa hpe nhtoi jaw ai n rai, ngu hkam la chye ga ai. Ndai n kam n sham ai wa a ga gaw Karai Kasang a mungga n re, ngu myit la chye ga ai.
Ndai laika ka ai wa gaw Karai Kasang hpe n hkrit ai sha ka da ai zawn rai nga ai. Kaja wa nga yang dai hku n rai nga ai. Shi shut shai ai hku ka da ai a marang e shinggyim masha ni teng man jaw ang ai hku sumru la shangun ai.
Teng ai, yawng mayawng gaw ndai dinghta ga hta ngut mat jang prat gaw lachyum n nga ai. Raitim dai gaw n teng ai, n jaw ai. Laika ka sara wa, shi a laika hpang jahtum hta prat gaw lachyum nga ai lam ndai zawn bai tsun da ai.
“Ya ndai lam yawng mayawng shapraw ngut ai hpang, tsun dan na lama mi sha nga sai: Karai Kasang hpe hkrit hkungga u, shi a hkang da ai lam ni hpe madat mara nga u, hpa majaw nga yang dai gaw anhte hpan da hkrum nga ga ai a lam madung rai nga ai” (Hpaji Ningli 12:13).
Ndai zawn sak hkrung ai rai yang, prat jahtum ten du wa ai raitim, kadai mung myit malai lu na n rai sai.
Hpaji rawng sadi myit rawng ai yi sun hkauna galaw ai wa a lam
Yi sun hkauna galaw ai wa hpe ntsa lam yu yang angawk ai zawn raitim, hpaji rawng sadi maja rawng ai wa rai nga ai hpe mahkrup madup hku chye lu na ga ai.
Yuda ni hta nhtan shai hkat ai lam ni nga yang dai hpe kadai gara gaw jaw ai, kadai gara kaw shut ai hpe masam maram daw dan ya na matu “Rabbi” ngu ai sara ni hpe jahkrum bawng ban hpaji la ma ai.
Kabu Gara Shiga hta Yesu Madu hpe “Rabbi” Sara madang tawn ai masha langai mi sa nna, sahti kasha kanau wa, shi lu ang ai kanu kawa kaw na sutgan hpe garan jaw na lam hte seng nna hpaji hpyi ai. Yesu Madu gaw dai kanau wa a hpyi shawn ai hte seng nna ninghkap lai wa ai.
Yesu Madu gaw kadai gaw shut ai, jaw ai hpe jeyang dawdan na matu ndai mungkan ga de sa du ai n re hpe dum chye shangun ai. Karai Kasang a chyeju kumhpa ni hpe teng man ai hku jai lang chye na gaw ahkyak ai.
Yesu Madu shadum ai gaw (1) nang mak lawhpa ai a majaw hpu nau ni hte myit n hkrum n ra byin shangun ai (2) Madu da ai mungkan sutgan ni gaw anhte shadu ai zawn manu n dan ai, ngu ai rai nga ai. Mungkan sutgan hpe myit manoi, shamyat shanat ai, kam hpa ai gaw a-ngawk angak ai lam rai nga ai. Dai ni hpe kamhpa n mai ai. Karai Kasang a ja mungdan shang lam hpe mung pat shingdang ya ai.
Yesu Madu, yi sun hkauna galaw ai sahti langai a lam ga shadawn hte hpaji jaw shadum sharin shaga ya ai.
Dai sahti wa gaw shi a shawng lam a matu masin jahkrat da ai. Dai masin mung byin wa ai. Raitim, kaja wa nga yang, n byin ai, n awng dang ai. Shi myit ai lam ni wan hkut zawn hpang jahtum hkoi mat ai.
Yi sun hkauna galaw ai ndai sahti wa gaw shi hkum hpe chyu madung da kam hpa ai wa rai nga ai. Kaga masha ni a garum madi shadaw ai hpe n ra ai. Shi hta nga ai hte law htam ai ngu hkam la ai wa rai nga ai. “Ngai” ngai a sutgan ngai a matu ngu kahtap kahtap nna tsun ai.
Nye wenyi hpe ngai tsun na. Oh nye wenyi e nang hta sutgan law law nga ai, ngu shi hkum shi hkum tsup dum ai wa rai nga ai. Nihtep ai ni hpe n sumru ai;
Shi hkum a matu sha tsang nna, jan ai sutgan ni hpe makau grupyin hta ra kadawn ai ni hpe garan jaw garum jaw na n myit ai sha, dum hta mahkawng da na matu sha hparan na myit ai. Tingkyen myit kaba ai wa rai nga ai.
Nsi nai mam law law lu jang Karai Kasang hpe n dum n sumru byin chye ai hpe dum ra ga ai. Madu Yesu a ga shadawn hta na sahti wa gaw shi hkum shi shaga ai shaloi Karai Kasang hpe kachyi mi pyi n dum ai. Hkam la lu ai nsi nai mam a matu Karai Kasang hpe chyeju dum ga hkaw mi pyi n tsun ai. Shi hkum shi shakut na lu ai ngu hkam la nna shi hkum hpe shi nawku ai. Gumrawng raidum ai myit hte shi hkum hpe sha kam hpa myit kaba ai.
Nsi Nai Mam, sutgan ni gaw Karai Kasang kaw na hkam la lu ai chyeju kumhpa re ai hpe myit dum ra ga ai.
Shi hta n dum shami kajawng kaja byin wa ai. Karai Kasang gaw dai wa hpe, “Masha angawk e, dai na jang na a asak hpe dawm la kau ya na ra ai, dai rai nna, nang mahkawng shachyip da ai arai ni gaw gade a matu tai na rai ta,” ngu nna tsun wu ai (Lk 12:20).
Tinang madu da lu ai nsi nai mam hte arung arai, sutgan ni sha, anhte hpe kabu pyaw lam jaw ya ai ngu hkam la ai gaw sut kaba rai nga ai. Chyum mungga daw langai hte maren kaman lila tai mat ai.
Anhte sak hkrung ai a yaw shada ai gaw Karai Kasang a man hta sumsing sutgan sut su na lam rai nga ai
Anhte a sak prat gaw Karai a manu dan htum kumhpa rai nga ai. Tinang sak hkrung aten hpe kaman lila di kau na matu n re ai. Anhte a sak prat hta pandung ngu ai nga ra ai. Dai pandung hta wenyi hte seng ai sutgan ni nga ai. Dai wenyi sutgan ni gaw anhte a hpang prat hta sut su nga mai shangun na ra ai.
Chyum daw lahkawng hta, San Pawlu Hkristan ni hpe tsun shadum ai hpe sumru yu ga.
(1) Kashin kamun chyeju kumla hkam la ai hta n hten n run mat lu ai sak ningnan hpe hkam la lu ai (Kol 3: 1). Ndai ya e ngai hkrung nga ai asak gaw, ngai hpe tsaw ra nna nye a matu mara shi a asak nawng kau ai Karai Kasang a Kasha hpe kam sham ai a marang e hkrung nga ai asak rai nga ai (Gal 2:20).
(2)Kashin kamun hkam la ai shaloi lu la ai galai shai lam kaba hpe n-gup a-ga hte tsun shapraw dan n lu ai. Kashin kamun n hkam la shi ai ten gaw mawhpyi zawn prat gaw la hpa n nga ai mara hta lup nga ai hte bung ai ngu San Pawlu shing daw da ai. Kashin kamun hkam ai a marang e, wenyi asak rai nga ai Karai Kasang a asak hte san seng lam hpe jahpun ya hkrum ai (Gal 3:27; Kol 3:10).
(3) Masha langai ngai a hpun palawng shap hpun ai ten, dai bu hpun palawng madu re ngu shadu chye ma ai. San Pawlu tsun mayu ai gaw, anhte Hkristu hpe bu hpun ga ai rai yang, dinghta ga hta raitim, si wa ai shaloi raitim, Hkristu hte bung na rai ga ai (Kol 3:10).
(4) Hkristu gaw sumsing mungdan hta nga nga ai. Anhte mung gade n na yang, ndai dinghta ga hta n lu mai ai asak hte kabu pyaw lam hpe hpring tup hkam la lu na ga ai.
Hkristan n rai shi ai aten na prat de hkum bai wa masa; n kaja ai lam ni, grau nna lawhpa ai myit ni hpe sadi let koi yen kau mu; matsan lusu ginhka ai lam ni hkum galaw mu; yawng gaw karai kasang a kasha ni hkrai rai ga ai hpe dum mu, ngu San Pawlu sharin shaga da nga ai.
Mungkan ja sutgan madu ai hte seng nna Karai kasang a myit gaw ganing hku rai?
Kanu kawa ni gaw kashu kasha ni a bu na hpun na, hkam ja lam, hpaji lam hte kaga rawt jat lam ni a matu myit ra ai. Ja sutgan tam mahkawng ai gaw anhte a prat a matu rai ra ai. Dai sak prat gaw htani htana sumsing mungdan ningngai na matu rai ra ai. Dai majaw wenyi hkye hkrang la lam a matu ja sutgan tam, jai lang na matu gaw ahkyak la nga ai.
“Masha gaw mungkan ting hpe awm dawm madu lu da nna tinang a asak sum mat a yang gaw, shi a matu hpa akyu nga lu ta?” ( Mt 16: 26).
Akyu hpyi saga
Wa Karai Kasang e, shinggyim prat a teng man pandung sumsing sutgan hkam la na hta anhte a mungkan sutgan ni hpe tam bram sung lang chye shangun ya rit. Anhte a Madu Hkristu a marang e hpyi nem nga ga ai. Amen.
Hkristu hta tsaw ra hkung ga ai kanu kawa tarahkaw sara/num ni hte nu wa hpu nau ni e, ndai laban gaw sPranwan Ladaw hta (18) ngu na laban rai nga ai.
Hti ang ai Ja Chyum Mungga ni gaw
Chyum Mungga Daw (1) – Hpaji Ningli 1:2, 2:21-23
Chyum Mungga Daw (2) – Kol 3:1-5,9-11
Kabu Gara Shiga – Lk 12:13-21
Ndai Ja Chyum Mungga ni hpe hti nna, hpawtni na nawku dawjau lamang ni hpe woi awn nga ga.


text:
October 9, 2020
Anhte Karai Kasang hte hkrum katut lu mai a kun?
9th Oct, 2020
Anhte Karai Kasang hte hkrum katut mai nga ai. Gara hku hkrum katut lu na ta? Na hkum hpe nang hkrai sumru yu dat jang, na hkum hpe nang galaw da ai n re hpe dum chye lu na ndai. Shaloi nang hpe hpan da ai Karai Kasang the hkrum katut lu n ndai.
Nang hpe mungkan ga hta sa pra mayu ai kun, npra mayu ai kun, kadai mung n san na re. Akajawng sha nang sa pra wa ai re. Bai nna nang gaw, htani htana asak hkrung nga na n re. Lani mi hta nang mungkan ga kaw na, mat mat wa na rai nga ai. Dai ni, hpawt ni, shing n rai, hpawt din ni, aten ladaw langai du jang, na a prat ngut mat na rai nga ai. Na a makau na ni mung lani mi hta n nga mat na re. Htani htana grin taw nga ai ni n nga ma ai. Dai hpe nang myit sumru yu mai ai. Raitim, htani htana grin nga nna, n lai mat ai wa, nang hpe galoi mung tsawra lakawn nga ai wa langai mi nga ai. Dai gaw Karai Kasang re.
Karai Kasang teng sha nga ai majaw, nang machyi shim ai rai nga ai. Hpan da hkrum ai ni mung nga nga ma ai. Karai Kasang a lam chye nna Shi hpe ra marit ai myit rawng ai lam gaw, shinggyim masha prat a adaw achyen rai nga ai. Htani htana grin nga nna, yawng hta grau manu dan ai hpe ra marit ai myit gaw htunghking shagu hta mu lu ai. Htani htana grin ai hpe hkan tam ai hkrun lam hta Karai Kasang hte hkrum katut lu na rai nga ai.
DOCAT
Wa Sarabyin Francis.


text:
-
Nigeru wa Haji da ga Yaku ni Tatsu ซีซั่น 1 ตอนที่ 1
-
Nigeru wa Haji da ga Yaku ni Tatsu ซีซั่น 1 ตอนที่ 2
-
Nigeru wa Haji da ga Yaku ni Tatsu ซีซั่น 1 ตอนที่ 3
-
Nigeru wa Haji da ga Yaku ni Tatsu ซีซั่น 1 ตอนที่ 4
-
Nigeru wa Haji da ga Yaku ni Tatsu ซีซั่น 1 ตอนที่ 5
-
Nigeru wa Haji da ga Yaku ni Tatsu ซีซั่น 1 ตอนที่ 6
-
Nigeru wa Haji da ga Yaku ni Tatsu ซีซั่น 1 ตอนที่ 7
-
Nigeru wa Haji da ga Yaku ni Tatsu ซีซั่น 1 ตอนที่ 8
-
Nigeru wa Haji da ga Yaku ni Tatsu ซีซั่น 1 ตอนที่ 9
-
Nigeru wa Haji da ga Yaku ni Tatsu ซีซั่น 1 ตอนที่ 10
-
Nigeru wa Haji da ga Yaku ni Tatsu ซีซั่น 1 ตอนที่ 11
ตอนใหม่
ซับไทย
พากย์ไทย


text:
September 25, 2020
25 Sept, 2020
Jak hpaji rawt galu kaba wa ai majaw, mungkan ting galai shai wa ai. shinggyim hpawng hpe mung hkra machyi shangun nga ai. Jak hpaji rawt jat wa ai majaw masha hte galaw ai bungli yawm mat wa ai; shinggyim hpawng kata ginhka ai lam byin wa ai; dat atsam garan sung lang ai hta rap ra ai lam n nga ai majaw shinggyim hpawng hten run wa ai. Mara tam ai masa nnan jat wa ai. Ka-ni nanghpam hte shada jahten sharun hkat wa ai. Nanghpam ka-ni a majaw ramma ni ka-ni, tsa chyaru a mayam tai mat wa ai. Tinang kadai re pyi n chye ai prat de du mat wa ai. Shinggyim htung hking lam ni mung hkrat sum wa ai, shinggyim masha mahku mahkau lam ni, kahkyin gumdin lam mung tsan gang mat wa sai.


text:
Hugawng Pa, Lido lam n tsa, Ting Kawk mare hte Kawng Ra mare lapran hta, dai hpawt hkying 11 daram aten e, Myen hpyendap hte Wunpawng Mungdan Shanglawt Hpyen dap KIA lapran gasat poi byin ai lam chye lu ai.
Mogaung kaw nna malu masha htaw lung wa na hpyen hpung hpe shim lam la ya na matu, Danai maga de na yu wa ai Myen hpyen hpung hpe lam lapran e KIA kaw nna hkap gasat ai re lam, Ting Kawk mare masha langai KNG shiga dap de tsun dan ai re.
Dai hpawt lahkawng maga hkying hkum mi chyen daram gap hkat ai lam hta, Myen hpyen dap maga na sinat kaji kaba ni hte hkrup mara gap shadam bun lai wa sai lam, ginra masha ni tsun dan ai re.
Ya ten Ting Kawk hte Kawng Ra mare lapran shara ni hta, dap lahkawng maga shada maja hkat ai masa hta nga ai rai nna, Mogaung maga de na lai lung wa ai Myen hpyen maw daw ni Danai mare de du shang wa ai yang, majan grau laja lana byin wa mai ai lam, ginra masha ni tsun maram nga ai re.
Myen hpyen maw daw 40 daram Mugar magap nna mani September 28 ya jahpawt Mogaung kaw nna Danai lam de lai lung wa ai rai nna, lam lapran gap hkat ai lam loi loi byin nga ai hpe chye lu ai.
Bai nna, September 28 ya shana de maga Dum Bung mare kaw nna Lawa maga de seng kye hte wa ai mung shawa 2 hpe Sai Ling Hka mahkrai pawt e dap jung ai Myen hpyendap ni sinat hkan gap ai majaw, marai langai si nna, marai langai rim hkrum ai lam chye lu ai re.


text:
Jinghpaw Hpyen yen ni dum nta bai wa ai hta jai lang na matu Miwa Gumsan asuya gaw Yuan wan 200 garum na daw dan da ai rai nna, dai hta wan 4 hpe gaw
Taiwan de US hpyen hpung sa nna shaman shakyang ai lam ntsa, grai myit n dik ai hte ja ja ninghkap ai nga, July 30, bat Mali Ya shani, Miwa Amyusha Makawp Maga Hkringmang Dap,
International Committee of the Red Cross (ICRC) kaw nna KIO Ginjaw COVID-19 ninghkap Komiti hpe garum ai COVID-19 ana zinli makawp arung arai ni hpe PCG kaw nna shalai ya ai lam chye lu ai.
Du na tsaban 21 Panglong zuphpawng de asuya saw shaga ai rai yang, Wunpawng Mungdan Shanglawt Hpung KIO mung FPNCC masing kata shang lawm na re lam KIO maga tsun ai re. (more…)
Majan a majaw (9) ning jan tawn kau da ra sai Ga Ra Yang mare hta buga masha ni gaw nawku jawng wang jasan jaseng ai lam galaw sai re. (more…)
Rakhine Hpyendap AA hte matut mahkai nna shiga ka shapraw ai shiga dap 2 hpe gasu gabrawng byin shangun ai tara upadi hte ahkyak la da ai lam chye lu ai. (more…)
Jinghpaw Mungdaw Sinna hkran, Hugawng Pa Maw ginra ni hta sut nhprang htu sha nga ai Mungchying Mungshawa, Ramma shayi shadang ni hpe hpyen lahkawn ai lam n galaw na matu Wunpawng Mungdan Shanglawt Hpung
Ya yang hkyuk htawng e sharen da hkrum ai Sara Sumlut Tu Htang hte Rev. Bima Dau Lum yan lawt pru lu hkra akyu hpyi garum na matu KBC Myitkyina Ginwang kaw nna Dai ni
Myitkyina htawng e hkangzing da hkrum nga ai sara yan hpe matut nna bat mi daram naw hkang zing da na masa nga ai lam seng ang ai sara ni kaw nna chye lu ai.


text:
Jinghpaw mungdaw Hugawng pa ginra masha ni hte Yuzana company lapran lamu ga manghkang ndai bat laman kalang bai byin ai hpe chye lu ai.
February 12 ya shani Warazup mare na Slg. Hpaula La Ja hte Jahtuzup na Slg. Lamung Tang Gun yan a lamu ga masat gaiwang de Yuzana company maga kalang bai shang wa nna, Backhole hte galau jahten kau ya ai lam Mungchying Rawt Jat (MRJ) salang Tang Gun tsun dan ai re.
Ndai hte seng nna February 13 ya shani Warazup mare uphkang rung e hkrum na matu galaw ai raitim, nmai byin mat ai lam chye lu ai.
Slg. Hpaula La Ja a hkau na nkau hte Slg. Tang Gun a lamu ga nkau ganaw jahten kau hkrum ai lam tsun dan ai re.
Hugawng Pa e ginra masha ni hte Yuzana company lapran lamu ga manghkang jahkring hkring byin nga ai raitim, asuya lit la nna hparan ya ai lam nnga shi ai re.
Gahtawng 25 lawm ai Hugawng pa lamu ga eka sen kaba hpe 2004 e asuya gaw sharaw kyem gaiwang ngu masat zing kau ai hpang, 2007 e yuzana company bai shang wa ai re.